Irekia Eusko Jaurlaritza - Gobierno Vasco :: Energia-sektorean 24.000 pertsona ari dira lanean Euskadiko 350 enpresatan\nEnergia-sektorean 24.000 pertsona ari dira…\nEnergia-sektorean 24.000 pertsona ari dira lanean Euskadiko 350 enpresatan\nEnergia berriztagarriak euskal energia-produkzioaren % 6,7 baino ez dira eta hori 2001-2010 aldirako Estrategian ezarritako helburuaren ia erdia da.\nIndustria eta Energiako sailburuorde Xabier Garmendia jaunak Euskadi 2010 Energia Estrategiaren ondorioak aurkeztu ditu Legebiltzarrean.\nXabier Garmendia Industria eta Energiako sailburuordea Legebiltzarreko Industria Batzordean izan da gaur, berak eskatuta, eta bere ondoan izan ditu Jorge Letamendia Eusko Jaurlaritzaren Energiako zuzendaria eta José Ignacio Hormaeche Energiaren Euskal Erakundeko (EEE) zuzendaria. Euskadiko Energia Estrategiaren (3E2010) balantzea aurkeztu dute.\nGarmendiak sektorearen ikuspegi orokorra azaldu du Euskadin eta energiaren euskal sektorearen garrantzi ekonomikoa nabarmendu du; izan ere, 356 enpresatan 24.400 pertsona ari baitira lanean sektore horretan. Euskadin, sektorearen fakturazioa 15.469 milioi euro da eta I+Gan 188 milioi euroko inbertsioa egin da, soilik EAEn. Ikerketaren arloari dagokionez, energia-sektoreko enpresetan 1.905 langile ari dira.\nSailburuordeak azaldu duenez, "helburuen betetze-maila ertain-handia izan da", berriztagarrien kasuan eta elektrizitatea sortzeko tasa autoktonoaren kasuan izan ezik. 2001-2010 aldirako, Eusko Jaurlaritzak helburu handiak finkatu zituen:\nEnergia-aurrezkia % 15 (975.000 tep/urte)\nEskariaren % 12 berriztagarrien bitartez betetzea (978.000 tep/urte; 2000. urtean 263.000 tep/urte zen)\nGas naturalaren azpiegiturak indartzea eta energia sortzeko parkea berritzea (ziklo konbinatuko 2.800 MW)\nKiotoko Protokoloaren helburuak betetzen laguntzea eta ingurumenaren kalitatea hobetzea\nI+Ga indartzea energiaren sektorean eta agenteen artean akordioak bultzatzea.\nXabier Garmendiak adierazle estrategiko nagusien betetze-mailak zehaztu ditu. Izan ere, 11 arloetatik seitan asmoak bete dira, bereziki, ingurumen-ekarpenari, ekarpen publikoari eta lortutako energia-aurrezkiaren mailari dagokienez.\nAldiz, 2010. urtera arte ez da lortu Euskadin energia-eskariari aurre egiteko berriztagarriek egin beharreko ekarpenaren helburua betetzea: erdia lortu da (helburua % 12 zen eta % 6,7 lortu da). Era berean, ez da lortu EAEk behar adina elektrizitate sortzea, ez, behintzat, proposatutako heinean.\nBarne-kontsumo gordina (Mtep)\nEnergia-aurrezkiaren maila 2000ren gain (%)\nBerriztagarrien parte-hartzea energia primarioan (%)\nHornidura elektrikoa berriztagarriekin (%)\nGas naturalaren parte-hartzea (%)\nZiklo konbinatuko zentralak (MW)\nBerriztagarrien eta kogenerazioko parkea (MW)\nInpaktu ekonomikoa (M€)\nEkarpen publikoaren konpromisoa (%)\nIngurumen-ekarpena (BEGak Euskadi 1990en gain)\nBerriztagarriei dagokienez, iaz energia eolikoaren 153 MW zeuden instalatuta eta Eusko Jaurlaritzak 2001ean finkatutakoa 624 MW zen. Aldi horretan, hiru parke eta miniparke bat eraiki dira, ez gehiago. Biomasak 79 MW ditu (helburua 191 MW zen) eta hidroelektrikoak 171 MW, hasierako estimazioen arabera. Fotovoltaikoaren kasuan, aurreikuspenak gainditu dira: 20 MW instalatu dira, hasieran espero ziren 11 MW gaindituta. Eguzki-energia termikoak potentzia-maila berdina du instalatuta, hau da, 20 MW, baina duela hamar urte finkatutako 152 MW-ko helburura iritsi gabe.\nGarmendiak azaldu du azken hamarkadan "energia-merkatuetan aldaketak aurrerapen teknologiko garrantzitsuak" gertatu direla eta, horretaz gain, industrian eraginkortasunaren aldeko inbertsio-proiektu ugari ere garatu direla.\nBeste gai garrantzitsu bat zera da, "energia-horniduraren bermea, etorkizuneko azpiegiturak garatu eta modernizatu direlako". Ziklo konbinatuko zentralek garrantzi handia hartu dutela nabarmendu du, 2.000 MW-ko ekarpena egiten baitute, eta gasa eta elektrizitatea garraiatzeko sareak indartu egin direla; halaber, Bahia Bizkaia Gas enpresaren instalazioa eta Frantziarekin egin den gas-konexioa ere aipatu ditu.\nEnergia-eskariaren hazkundea mantsotu egin da 2008. urtetik hona, krisialdiaren eta energiaren prezio garestiaren ondorioz; aldiz, gas naturalaren eta energia berriztagarrien ekarpenak areagotu egin dira. Gaur egun, gas naturala da Euskadiko energia-iturri nagusia. Gainera, sailburuordearen hitzetan, energia-politika "lagungarri izan da CO2ren eta beste kutsagarri batzuen emisioak nabarmen murrizteko".\nAprovechemos la nueva política de transparencia para sacarle las verguenzas a la política energética http://t.co/0LnyGQyu (ignorar titular)\nRT @Irekia_News: El sector de la energía da empleo a 24.400 personas en 350 empresas de Euskadi. http://t.co/ynu7wy9N\nRT @Irekia_News: Energia-sektorean 24.000 pertsona ari dira lanean Euskadiko 350 enpresatan. http://t.co/xlapn5ep\nESTRATEGIA_ENERGETICA.pdf 3 MB (application/pdf)


Zaloa Urain, Kokein: "Kontzertua emoteko ilusiño haundixarekin goiaz" - etakitto.eus\nZaloa Urain, Kokein: “Kontzertua emoteko ilusiño haundixarekin goiaz”\nETA KITTO 2013, Ira 23\n– Zelan jaso zenduen TopaEgunean kontzertua eskintzeko inbitaziñua?\nBeste kontzertu askorekin pasatzen dan lez, egun horretan joteko aukeria beste barik sortu zan, gu ezagutzen gaittuan baten batek ez dakit zeiñ ezagutzen dabela, harek beste bat… gehixenetan gauza batek beste batera eruaten zaittu eta Soraluzen hurrengo asteburuan eskinduko dogun emanaldixa be holan lotu genduan. Edozelan be, egixa da TopaEguna antolatzen-eta ibiltzen direnetako asko ezagutzen dittugula, moduren batian esateko gertu dakaguz eta joteko eskatu zeskuenian baiezkua emoteko dudarik ez genduan euki, ilusiñuarekin onartu genduan kontzertua emoteko proposamena.\n– Euskeriaren aldeko jaixan kantatziak esanahi berezirik dauka taldiarendako?\nBai, holako ekitaldixetara beti pozik juaten gara. Izan be, Kokein osatzen dogunak betidanik egon gara prest euskeriaren alde antolatzen diran jai eta ekitaldixetan parte hartzeko, gustora juaten gara holakuetara.\n– Soraluzekua, gaiñera, ez da izango jai berezixeri lotuta emongo dozuen kontzertu bakarra, datorren hillian Durangon beste hitzordu berezi bat daukazue-eta…\nHala da, urriaren 19xan Landakon eta Plateruena kafe antzokixan egingo dan Deaffest izeneko jaixak kontzertu mordua hartuko dittu. Gure taldiarekin batera talde zerrenda luziak osatzen dau kartela: Berri Txarrak, Willis Drummond, Non Servium, Porco Bravo… Talde morduak batera jardutia beti da aberasgarrixa, gaiñera. Batetik, beste talde batzurengandik ikasteko aukeria emoten dau eta gure arteko hartuemonak sendotzeko lagungarrixa be bada. Eta taldien aldetik holako eskintza zabala daguanian, kontzertuak erakarritta batzen dan publikua be zabalagua izaten da. Azken batian talde bakotxak jarraitzaille tipo bat eukitzen dogu eta, alkarrekin jardutian, publikuak aurretik ezagutzen ez zittuan beste talde batzuren biharra zuzenian entzuteko aukeria dauka eta, gustuen arabera, zaletasun barrixak sortzeko bidia be badira holako makro-kontzertuak.\n– Jaialdixetatik kanpora Emarock izenekuan parte hartzen dozue. Zelako proiektua da?\nEmarock proiektuaren inguruan musikan dihardugun neska mordua batu gara, musika munduko andrak osatzen dabelako Emarock-en ardatza. Kontzertuetan argazkixak etaratzen jarduten daben Gauilunak-eko Saioaren bittartez sartu giñan gu honetan eta oiñ arte egin dittugunekin oso pozik gagoz. Gaiñera, etorkizunian jarraipena eukiko daben proiektua da eta aurrerago horren inguruan gauza barrixak sortzen juango dira. Nere kasuan, gaiñera, Kokein taldian neska bakarra izanda pozik dihardut eta taldekidiak mutillak izanda be nerekin batera Emarockera gerturatu dittut, danak alkarrekin jarduten dogu eta oso esperientzia politta dala uste dot.\n– Goserekin batera, jaixa agurtzeko arduria eukiko dozue. Pentsau dozue nundik nora joko dozuen emanaldixan?\nNormalian ez dogu izaten holako plan zihetzik kontzertuen aurretik, pixkat momentuaren arabera alde batera edo bestera egitten juaten gara eta, horren arabera, batzuetan rockeroagua geratzen jaku, beste batzuetan lasaixagua… Egunian bertan erabagitzen dan zeozer izaten da hori. Dana dala, sanfermiñetarako lotuta eguan kontzertua bertan behera laga bihar izan genduan, gaixotu nintzalako. Horrelakuak amorru modukua lagatzen detsue beti eta, egixa esateko, Soraluzera gogo morduarekin juango gara, luzaruan ez dogu eszenatokixa zapaldu eta zuzenian joteko irrikitan gaoz. Gaiñera, kontzertua gure herrittik horren gertu izatian, jende mordua ikustera batzia espero dogu.\n– Uztailian “Zain egon gabe” bideoklipa estrenau eta egun gitxitan arrakasta itzela euki eban. Honezkero euskal musikagintzan berezko tokixa lortu dau Kokeinek?\nPentsatzen dot honetan, beste gauza batzuetan lez, danok geure tokixa dakagula. Hortik aurrera norberak betetzen daben tokixa zelakua dan, haundixa, txikixa… hori oso subjetibua izaten da. Edozelan be guk suerte haundixa dakagu benetan be, urte asko daroiaguz eta, gustatzen jakuna egitteko aukeria eukitziaz haratago, guk erabagitzen dogu noiz grabau, nun, biniluan diskua kaleratzia nahi genduan eta hor dago… Behintzat, gure kasuan genkagun ametsa betzeko tokixa lortu dogula esan geinke.\n« Goiz osoan egongo da martxan Eibarren Euskaraz Bizi Nahi Dut azoka Untzagan Dantzatu mingaina, Berbetan programa martxan onean »


11 GARA ERREFERENDUMAREN ALDE - - Goiena.eus\nGure Esku Arrasate\n11 GARA ERREFERENDUMAREN ALDE\nGure Esku Arrasate 2020-03-09 13:22\nHERRI EKIMENA: Erreferendum baterako bidea.\nGure Esku, azken 6 urte hauetako ibilbidean, beste pauso garrantzitsu bat ematera doa, mota guztietako eragile eta norbanakoekin elkarlanean. Erreferendumaren Aldeko Herri Ekimenaren bitartez, sinadura bilketa masibo baten bidez, alegia, erreferendumak legeztatzeko eskaria egin nahi die erakunde publikoei.\nLibre eta demokratikoki erabaki ahal izateko, legezko Erreferenduma aldarrikatzen dugu eta hura lortzeko urratsak ematen hasi nahi dugu.\nErreferenduma zertarako? - galdetuko dute batzuek.\nLehenik eta behin, demokraziaren legezko praktika unibertsala delako eta bestetik izan dezakegun tresnarik eraginkorrena delako.\nBigarrenik, burujabe izan nahi dugulako eta gure Herriaren norabidea eta etorkizuna elkarrekin erabaki nahi dugulako. Hau da, gure bizitzan eta komunitatean eragina duten auzi guztien inguruan erabaki nahi dugu askatasun osoz.\nEta bai, elkarrekin eta elkarlanean egin nahi dugu bidaia hau. Horregatik, eremu askotariko eragile eta norbanakoak bildu nahi ditugu Erreferendumaren Aldeko Herri Ekimena azaltzeko, martxoaren 16an, Kulturateko Areto Nagusian, arratsaldeko 18:30ean egingo dugun aurkezpenean.\nBertan izango ditugu, hurrenez hurren, Gure Esku nazionaleko komunikazio arduraduna eta bozeramalea diren, Jone Amonarriz eta Josu Etxaburu, ekimenaren nondik norakoak azaltzeko eta zalantzak argitzeko prest.\nErreferenduma ez da delitua, erreferenduma bidea da!!!\nBatu herritarrok Erreferendumaren Aldeko Herri Ekimenera!!!


Botoa ikastolan eman ohi duten hautesleek, kiroldegira joan beharko dute ekainaren 26an — Berbia\nBotoa ikastolan eman ohi duten hautesleek, kiroldegira joan beharko dute ekainaren 26an\nIkastolan lanak egin behar dituztela eta erabaki da, hauteskunde mahaiak lekuz aldatzea\n15 izango dira Espainiako Kongresu eta Senaturako hauteskunde egunean Oñatin jarriko diren boto mahaiak. Horietatik 7, Zubikoa kiroldegian kokatuko dira, alegia, aurrekoetan Txantxiku Ikastolan izan diren 7ak.\nLeku aldaketaren arrazoia ikastolan egin behar dituzten egokitze lanak. Ikasturte berrian martxan jarriko duten proiektu pedagogikoak espazio ireki eta handiak eskatzen ditu. Horretara egokitzeko hainbat lan egingo da ikastolako haur hezkuntzako geletan. Hortxe kokatu izan dira orain arte hauteskunde mahaiak. Lanak, udako oporretan egingo dira, 2016-17 ikasturtea hasterako instalazioa gertu egon dadin. Horregatik, boto mahaiak, Zubikoa kiroldegira aldatzea erabaki zen. Aldaketa honen berria, datozen egunotan hautesleei etxera iritsiko zaizkien txarteletan agertuko da. Bestelakoan ez dago aldaketarik, eta Bidaurreta dorre honetan, Txiki txoko haur eskolan, Santa Marinan eta Errekaldeko eskola txikian kokatuko dira beste 8 boto mahaiak.\nEkainaren 26an dagokion boto mahaira hurbiltzerik ez duenak, posta bidezko botoa eskatu dezake. Horretarako, estatuko edozein posta bulegora joan eta eskaera bete behar da ekainaren 16a baino lehen. Eta Braile botoa eskatu nahi duenak berriz, maiatzaren 30erako egin behar du.\nHauteskunde orokorretarako kanpaina ekainaren 10etik 24ra luzatuko da. Zehaztu eta argitaratu dira jada kartelak non itsatsi eta kanpainako ekitaldiak non egin ahal izango diren. Kartelak itsasteko panelak, ohikoa denez, sei lekutan jarriko dira: Kultur etxeko jardineko burdinsarean; Bidaurretako fraideen orduko burdinsarean; Portu kalean, Galantzaneko burdinsarean; Garaineko finkako horman; Bidebarrieta kalean, kiroldegiko horman eta plazako posteetan. Kanpainako ekitaldi politikoak berriz, udal eraikin ezberdinetan egin ahal izango dira; zerrenda, Gipuzkoako Aldizkari Ofizialean argitaratu da.


Tianjin Da Yu Plastikoa Produktuak Co.Ltd - Nortzuk\nTIANJIN DA YU PLASTIC PRODUCTS CO., LTD., Balbula-fabrikazio eta balbula-esportatzaileen 2009tik ardatz, hau da Baodi Barrutia, Tianjin, Txinako Ipar kokatuta dago. about 75KM Tianjin aireportuan, eta 90km buruz Tianjin Xin Gang portura, garraioa oso erosoa.\nGaur egun, perfektua ekoizpen eta kalitate-sistemak, CNC tornu eta prozesatzeko zentro bat dugu, CNS, JIS, BS, ANSI, DIN estandar beharrei erantzuteko asmoz. Orain arte, gure fabrika produktuak, hala nola, tximeleta balbula gisa hainbat eman ditu, check balbula, diafragma balbula, atea balbula, pilota balbula, PVDF du, CPVC, UPVC, ABS, FRPP edo PPH materialekin eta Burdinurtua, Altzairu Steel material eta balbula dira eragingailu eskuragarri, eta, gainera, bridak, pipa ontziak, lotutako beste produktu eta OEM zerbitzua eskaini hornitzeko.\nGure produktuak oso urarekin lotutako proiektuak eta ingeniaritza, nekazaritza ureztatze, saneamendu eskura, akuikultura, akuario, Industria kimikoa, ontzigintza, farmazia industriak eta igerilekua, zoo, ur parke eta beste eremu batzuetan erabiltzen dira. Eta gure produktuak dira 60 herrialde eta eskualde Hego-ekialdeko Asia, Ekialde eta Mendebaldeko Europa bezalako esportatzen ari oso bezeroen goraipatu.\nkreditu handiko zutik, kalitate onena produktuak, profesionala zerbitzua sistema, prezio lehiakorra politika, entrega gonbita berme batekin, bene-benetan, begiratu dugu aurrera zure enpresaren esteemed epe luzeko lankidetza estrategikoan egonkor bat ezarri da.\nbalbula guztiak eta kanalizazio-ontziak dira marka berria material ona sortutako.\nTamaina guztiak daude eskuragarri, 1/2 from "20" tamaina.\nestandar guztiak daude eskuragarri DIN, JIS, ASTM / ANSI, BS, Taiwan bezala.\nOEM eta dohainik LOGO onargarriak dira


Bertsozale: bertsoak plazan jarraitzen du, webguneak informatuko zaitu buletinarekin — CodeSyntax - Interneten adituak\nNire lankide Josu Azpillagak azaldu zuen Bertsozale.com nola egin dugun aurreko mezu batean: bi lan, elkarren osagarri, Bertsozale.com berritua, eta BTN13 gune berezia. Bertsozalea eta elkartekoa da Josu: proiektu arduradun egokia izan da. Sistemen aldetik ere lan pixka bat egin genuen: saioetan zerbitzariek zein ederto agoantatu duten Mikel Larreategiren meritua izan da. Horrez gain, meritua, bertsolariena batetik, eta Bertsozale Elkartearena ere bai.\nTxapelketaren erretrato oso bat geratu da artxibatuta. Ikusi Beñat Gaztelumendiren ibilbidea. Saio guztiak, bertsoaldi guztiak, bideoak ere bai mordoa Bertsoa.com-i esker, eta oraindik osatzeko dagoen dokumentazioa (etorriko da, lasai). Bertsozale Elkartearen lan bikaina da hori, CMS-a eurek kudeatzen baitute.\nEta hemendik aurrera ere bai. Alde horretatik, gauzatxo bat gomendatu nahi dizuet: buletina. Txapelketa baino lehenagokoa da hau, udaberritik dabil martxan, baina orain olatuaren aparretan gaudela, akaso interes gehiago piztuko du. Ostegunero osatzen da buletin elektronikoa, automatikoki. Maketa irakurterraz bat osatzen dute azken egunetako albisteek, eta, bereziki, hurrengo egunetako agendak. Hau da, asteburuan ze plazatan eta txokotan, zein bertsolari dauden ostegunean jakin dezakezu. Harpidetu hemendik.\nBezeroentzako gure produktu eskaintzan, Postaria markarekin, Mailman software libre eta euskaratuan oinarritutako buletin eta zerrendak eskaintzen ditugu. Ez dizute Mailchimp baten analitikarik emango, baina, batzuetan, gauza bat behar duzu batez ere: zure publikora iritsi. Elkarteen kasuan, bazkide eta zaletuen e-postetara erregulartasunez webgunearen berri emanez iristeko modu bat da. Eta zaletuek, jarraitzaileek, zure eskaintzan interesa dutenek, eskertu egiten dute.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Mekatronika Industriala (Heziketa Zikloa). Goi maila" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Instalazioa eta mantenimendua (Lanbide Arloa)" topic_facet:"Fabrikazioaren Automatizazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Mekatronika Industriala (Heziketa Zikloa). Goi maila Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Instalazioa eta mantenimendua (Lanbide Arloa) Proposatutako gaia: Fabrikazioaren Automatizazioa (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Soinuaren hotsa - Erromeria\nMendira joatea da, baina ez edonolako mendira: santu edo santaren batek ermita edo baseliza edo basilika daukan tontorrera, bere egunean. Ez dira mendiak falta Euskal Herrian, eta mendi askotan dauzkagu eraikin erlijiosoak. Baldintzarik onenak dauzkagu, beraz, erromeriak egiteko, euskaldunak nekez gelditu izan ohi garenez meza eta sermoia emango zuen apaizik gabe.\nErromeriak, ordea, beste alderdi ludiko bat eduki du berekin. Mendira joan, gazteak errazago. Behar ere bai. Neska-mutilak elkar ezagutzeko aukera. Eta ezagutza berririk egin ezean, egun pasa ederra bota. Jan, edan, dantza... zoroarena egin eta etxera. Koktel arriskutsua zen hau ordea zenbait mentalitaterentzat. Dantzan egiten omen ziren gehiegikeriak zirela-eta, gertatu zen erromeriarik anulatzea.\nErromeria lekurik ospetsuena, dudarik gabe, Urkiola dugu Hego Euskal Herrian. Asko eta oso ezagunak dira bertako San Antoniori egindako koplak, ez zen alferrik izan ezkontidea aurkitu nahi zutenen patroia. Ugariak dira erromeria honetaz egindako kronikak.\nErlijioa zela, edo mozkorkeria, edo erdalkeria, maiz samar ageri da erromeria idazle ezagunen gaietan. Baina interes ideologikoaz gain, erromeriak zer kontatu ugari eskaintzen dio idazle kostunbristari, halako tipismo nahasi bat eta kaleko konbentzioak ahaztutako mundua, norberaren menditartasuna. Eta erromeriak deskribatzen eman dituzte bere lanik onenak zenbait autorek.\nErromeria laikoak ere egin izan ziren, Espainiako II. Errepublikak ekarri zuen askatasun aire berriaren babesean. Eta orduan ageri izan ziren euskaldun/erdaldun bereizketak, nazionalismoa/sozialismoa.\nEta zurrunbilo horretan musika ere: txistua ala trikitixa, dantza garbia ala dantza lohia...\nCer dirian erromedijac\nOrfeón Euskeria Gallartan\nLa romería de Alza\nLa romería de San Antonio\nMende arteko egutegia\n1896-1902ko erromeriak Gipuzkoan


Obamaren itzala - Jakin.eus\nMunduan zehar gauza asko aldatu da azken hilabeteotan... dena berdin egonarazteko ote? Amerikako Estatu Batuetan, legegintzaldiaren erdiko hauteskundeetako alderdi errepublikarraren garaipenak Obama lehendakariaren alderdi demokratari bi kameretan erabateko gehiengoa kendu dio, lame duck (ahate herrena, bere agintaldia amaitzen ari den eta hauteskundeak galdu dituen politikaria) izendapenaren esanahia bertze behin berretsiz. Paradoxalki, bere azkenaurreko urte politikorako asmo deigarriak aurkeztu berri ditu, zerga erreforma edo Kubarekiko ekimen ausartak, bertzeak bertze. Zailtasunen aurrean eroso aritzeko ohitura izan arren, ikustekoa da emaitza politiko zehatzak lortzeko behar diren indar eta trebetasun politikoak bilduko lituzketen, bai Obamak bai bere administrazioak, eskuin populistaren artean.\nBizkitartean, Yes, we can erabilitako leloa AEBetatik kanpo barnean baino askoz sakonago txertatu delakoan gaude. Estatu espainoleko Podemos alderdi politiko berrian edo Grezian boterera iritsi berri den Syriza koalizioan Atlantikoaz bertzaldetik ekarritako gogo, aritzeko manera eta asmoak erraz atzeman daitezke. Hala ere, pixka bat hegoalderago, Saharako independentisten kanpamenduen bonbaketatik –2010. urtearen amaieran Marokoko armadak egindako sarraski krudel bezain ahaztua– Siriako altxamenduraino, udaberri arabiarrak piztutako askatasun sugarra jende xumearen odolez itzalduz joan da, gerra egoera edonon ezarriz. Erakunde terroristen mehatxuez gain, erregimen zaharreko erreakzioak –emir eta sultan jakin batzuen lotsagabeko laguntzaz– etengabe ari dira hasierako lorpenak ezabatzen. Egipton, erraterako, hauteskunde demokratikoetan hautatutako lehendakaria, Morsi jauna, bere postutik kendu eta preso eraman duten bitartean, Mubarak diktadorea kalera atera da, bere konfiantzako oinordeko Al Sisi jenerala lehendakari berria izanik.\nEnergia kutsagarriaren mendekua\nTradizionalki, lurralde horietan izaten ziren larrialdi edo ustekabe soziopolitikoen ondorioek petrolioaren merkatuaren urduritasuna ekartzen zuten, upelen salneurriak igoaraziz. Oraingoan, aldiz, ez da horrelakorik gertatu hiru arrazoi nagusirengatik. Alde batetik, hazkunde ekonomikoaren mantsotze ia orokorra izan da munduan, salbuespenak salbuespen, energiaren eskaria pentsatu baino txikiagoa bilakatuz; bigarrenik, Ipar Dakota, Texas edo Alabama bezalako lekuetan azken urteotan hasitako shale gas-en erauzketen eskutik (fracking teknika xelebrea erabiliz), energiaren ikuspegitik AEBak ia buruaskiak dira, urte andanaren ondoren petrolio gordinaren esportazioen debekuaren inguruko eztabaida mahai gainean jartzeraino, eta ohikoak diren haien petrolioaren inportazioak nabarmenki jaitsiz; eta, hirugarrenik, Saudi Arabiak haren petrolioaren eskaintza ez murrizteko hartutako erabakia, diotenez, haren merkatuaren zatia ez galtzeko. Horretan eta gainerako politiketan, ez du ematen erresuma horren Salman errege berriak aldaketarik ekarriko lukeenik.\nPetrolioaren merkatzearen soka luzean korapiloak ugaltzen ari izan dira, eta ez zorte hutsezko harian. Aditu batzuen iritziz, Venezuela eta Errusia, munduko petrolio esportatzaile nagusietakoak, ongi pentsatutako estrategia batek ditu helburu. Maduro eta Putin jaunek zuzentzen dituzten gobernuen aurkako neurria omen da merkatze handi hura, gobernu horien diru sarreren hiru laurdenak baino gehiago petroliotik ateratzen dira eta. Estatu administrazioari kalte eginez, pertsonak ari direla zigortzen pentsa daiteke, jendearen ezinegona eta deskontentua areagotuz hautu politiko ezberdinak bultzatzeko bidean. Venezuelako egoeraren inguruko ia edozein aukera posibletzat jo genezakeen arren, espero dezagun Bolibartar Iraultzaren jaioterrian bizikidetza eta ongizatea garaile aterako direla. Errusiako frontean, aldiz, Ukrainaren ekialdean dagoeneko gerra egoeran daude. Horren kariaz, Europako Batasunak Errusiari ezarritako zigorrek, bertze batzuetan faltan sumatu dugun azkartasunez erabakita, ez dute ezer konpondu; baina, abagune ekonomiko zein sozial larri honetan, ziurrenik Putin lehendakariaren ospeari ustekabeko mesedea egin diote.\nDeflazioaren aurkako doaneko euroak\nEURONIA aldean, eurogunean, alegia, Draghi jaunak zuzentzen duen erakundeak, Europako Banku Zentralak (EBZ), bilioi bat euro finantza-erosketak egiteko erabiltzera doala iragarri berri du, orain arte anatema zena ‘egia berria’ bihurtuz. Finantza aktibo publiko (%80tik %90era) zein pribatu horien erosketen %80 banku zentral nazional bakoitzak egin beharko ditu, era horretan finantza arriskua Europako Banku Zentralen Sistemaren kide guztien artean banatuz, Merkel andreari egindako keinu ezin politikoagoan. AEBetako Erreserba Federala bere QE (Quantitative Easing, hitzez hitz, leuntze kuantitatiboa) eteten hasi ondoren, beti ere bilioi bat dolar baino gehiago jaulkirik, Draghi banku gizonak hori bezalako ekintza heterodoxoari ekiteak hausnarketarako bazka ekarri digu. Kanpotik ikusita, aise pentsa daiteke EBZk Erreserba Federalari txanda hartu diola, bere garaian Erreserba Federalak Japoniako Banku Zentral eta Japoniako gobernuei hartu zien moduan. Izan ere, Europako Batasunaren herrien egoera ekonomikoez haratago, jarduera kapitalistaren zikloek ez dute muga nazionalik onartzen, eta halabeharrezko bezain saihestezinak dira. Bigarren Mundu Gerraren osteko mundu bipolarizatua joan den mendeko hirurogeiko hamarkadaren amaieran hausten hasi bazen ere, 21. mendearen hasieran gertatutakoak Politikan, Ekonomian, jendarteetan, oro har, eredu sozial baten aldaketaren aztarnak bertzerik ez dira. On Karl Marx pentsalariak aurreikusi zuen ildoan, deflazioa da kapitalismoaren gaixotasun kronikoa. Brasil, Errusia, Txina, India eta, neurri apalagoan, Hego Afrika, BRICS izendapenaz ezagutu diren herrien taldea, edo Europan moneta bakarraren ezarpena ez ziren inperialismo zaharraren plangintzan: Fukuyamak iragarritako historiaren amaiera ez da izan rendez vous-en...\nMundu mailako estrategien arteko borroka\nAlderantziz, BRICS herrien eskutik lehia kapitalista areagotuz joan da azken hamarkadetan, Nazioarteko Lan Banaketa berri bat eratzen ari da. Nork, non, nola eta norentzat lan egin erabakitzen ari dira, egunoro, enpresa transnazionaletako zuzendaritza taldeak, mundu mailako plangintzaren bitartez. Ezin ulertu, beraz, Hego Europako herrien kinka ekonomiko larria eraldaketa erraldoi hura kontuan hartu gabe. Munduko baliabideen lau bosten munduko biztanleen bosten batek kontsumitzen du, dugu, hobe erranda. Horren aurrean, Txina edo Indian hazkunde ekonomikoa apaldu bada ere, urteko tasak %6 baino handiagoak dira, nazio horien biztanleriaren erosteko ahalmena hemengoa baino askoz gehiago igoz. Gainera, Txinaren kasuan, hango enpresek atzerrian egindako inbertsioak munduan zehar barreiatu dira, datozen urteetan munduko lehen potentzia ekonomikoa bilakatzeko moduan.\nIkuspegi zabal horretatik, gure inguru hurbileko zailtasun ekonomikoak umiltasunez aztertu behar ditugulakoan gaude. Izan ere, desberdintasun ekonomikoak benetan desagerrarazi nahi badira, indarrean dagoen eredu ekonomikoa errotik aldatzea ezinbertzekoa da. Lanaldiaren laburtzea, kontsumoaren kopuru eta eduki jasangarriak hedatzea, aberastasunaren banaketa justuagoa ezartzea, bertzeak bertze, krisialdi kapitalista gainditzeko neurri banaezinak direlako, gastu publikoen murrizketa injustuak –austeritatearen izenean egiten ari direnak– ez dira ez egokiak ez eraginkorrak, aditu kapitalismozaleek etengabe aurkakoa errepikatzen badute ere. Soldata zuzen eta zeharkakoak (diru publikoarekin ordaintzen diren laguntzei dagozkienak) jaisteko politikaren arrakastak dituen ondorio ezin lazgarriagoak jasan ondoren, orain lan baldintzei buruzko lege-erreformaren eragina da nagusi. Zabor kontratuak, miseriazko soldatak, lanpostudun pobreak dira ‘ahalik eta merkeen produzitzea’ helburuaren izenean ezarritako ‘egiturazko erreformen’ epe luzeko emaitza. Inork ez daki egoera nola hobetu daitekeen, zein jarduera produktibo sortu behar den, zein herritako bezeroak bilatu edo nongo hornitzaileekin harremanetan sartu. Ziurtasunik eza eta etorkizun hurbilarekiko mesfidantzaren peko egoeratik ateratzeko administrazio publikoaren ekimenak inoiz baino beharrezkoagoak direnean, EBZk iragarritako politika hedakorrak, nolabaiteko hauspoa izanda ere, ezin ditu hondoko aldaketa mundialen ondorioak ezkutatu, are gutxiago konpondu. Bertzaldetik, euroaren dolarrarekiko truke tasaren ikuspegitik, EBZk politika berria iragarri ondoren, poliki-poliki hasi den moneta europarraren balio galerak jarraituko duela espero da. Euroguneko herrien ondasun eta zerbitzuen esportazioak zertxobait erraztuko dira, baina eurotan salerosten diren finantza aktiboak lehen baino merkeagoak ere izanen dira. Ondorioz, burtsetan enpresa pribatuen arteko erosketa, xurgatze eta fusioak egiteko aukerak ugal daitezke, mundu mailako botere ekonomikoaren borroka areagotuz.\nAzti juridiko eta finantzarioen peko euskal ekonomia\nOhikoa denez, hauteskunde urtea izanda, estatu espainoleko ekonomia aurrera egiten ari da, ozta-ozta bada ere. Teknologia eta bikaintasunaz asko mintzatu ondoren, turismoa aipatzen ari dira arduradun politikoak berpizte ekonomiko espainolaren zutabe. Honela, lehen aipatutako munduko lan banaketa berrian Espainiaren benetako kokapena zehaztea ez da lan makala. Kapitalismoaren ur harrotuetan bizirik irauteko, merkatu-txokoak omen dira bilatu beharrekoak, bezero fidel eta aberatsak helburu. Beharbada, aisialdiarekin lotuta dauden jardueretan dago etorkizuna...\nGure herrira itzuliz, Hego Euskal Herriko ekonomiaren azken urteotako gainbehera ez da gelditu. Esparru pribatuko enpresen itxierak eta, sektore publikoan, lanpostuen desagerpenak egunorokoak ditugu. Lan merkatuaren mota ezberdinetako estatistikak gorabehera, lanpostudunen kopurua duela zazpi urtekoa baino txikiagoa da oraindik, eta sortzen ari diren lanpostu berriak, zerbitzu jardueretan bereziki, ezin dira berreskuratze ekonomikoaren bizkarrezurra izan, hain dira ez kualifikatu, gaizki ordaindu eta iraupen laburrekoak. Nafarroa Garaian, ingurumari penagarri honetan, Unión del Pueblo Navarro alderdiak zuzentzen duen foru gobernuak aurrekontu publikoa hirugarren urtez luzatu du, ezintasun politiko eta desegokitasun ekonomikoari azkeneraino eutsiz. Egia da azken hiruhilekoan langabezia tasa jaitsi dela, baina ezin ahaztu 40.000 nafar baino gehiago lan baten bila dabiltzala. Hori gutxi balitz, Volkswagen enpresari itzuli beharreko BEZari buruz Montoro jaunak hasiera batean errandakoak, hots, mila milioi euro baino gehiagoko zorra zuela nafar ogasunak, eta ondoren lortutako akordioaren edukiak, hauteskunde usaina izateaz gain, foruen eta itun ekonomikoaren benetako ahulezia agerian utzi dutelakoan gaude.\nAlboko erkidego autonomoan, PSOE-PSEren laguntzaz, Urkullu jaunak zuzentzen duen gobernuak ekonomia berpiztu eta lanpostuak sortzeko neurri batzuk iragarri baditu ere, haien emaitzak nabarmentzeko goizegi da. Gipuzkoan, ostera, nahiko nabarmendu dira Zubietan egin behar zen errauskailuaren kontura aurreko Diputazioak sinatutako finantza kontratuaren ondorio garestiak. Swap delako finantza produktuaren ezaugarri txarrenak pilatu dituzte kontratatu zutenen inozokeria errudunak eta nazioarteko interes tasen jaitsierak. Askotan gertatzen den ildoan, borondate oneko asmoak daude porrot sozial pottoloenen atzean... Interesen swap-ak, interes tasaren trukeak, epe luzeko mailegu handien korrituak nolabait finkatzeko (bereziki etorkizuneko igoeretatik babes gisa) jaio baziren ere, duela asko espekulazio finantzarioa bideratzeko erabili ohi dira, kontratatzen diren unetik aurrera interes tasak izanen dituen aldaketen inguruko eupada jarraituak, alegia. Finantza desarautzea indarrean dagoen bitartean, antzeko eragiketetan hutsik ez egitea oso zaila izanen da, Gipuzkoako jende gehienen kalterako.\nFrantziako Errepublikan, urte hasierako atentatuen biharamunean, langabeziaren igoera dela-eta, alarma ekonomikoak piztuta daude, defizit publikoari dagozkion europar araudiak haustera baitoa. Hollande presidenteak Valls gobernuburuari arazo hori zuzentzeko emandako aginduez haratago, ikustekoa da nola jasoko duen iritzi publiko europarrak Grezia, Espainia edo Irlandako herrien kasuetan hartutako Merkel estiloko politika gogorrak Frantziari ez eskatu edo leundu izana. Edozein kasutan, gastu sozialen murrizketak eta enpresen aldeko neurriak ziurtzat eman dituzte adituek. Garai txarrak datoz programa sozialdemokratarentzat.


Hirugarren erreferenduma galdegin dute Kaledonia Berriko independentistek | Mundua | KAZETA\n2021 API. 14 - 07:20h\nHirugarren erreferenduma galdegin dute Kaledonia Berriko independentistek\nKaledonia Berriko Asanblean gehiengoa duten alderdi independentistek 2022ko udazkenean hirugarren erreferenduma antolatzeko eskaera egin dute.\n2020ko urriaren 4ko erreferenduma iruditan. © Suport Internacional Kanaky\nHamar urte lehenago Parisko Matignon jauregian izenpetu zen akordioari segida emanez Kaledonia Berriko hiriburuan 1998an berretsi zen Noumeako Akordioak hiru erreferendum egiteko aukera jasotzen zuen, gertatu den bezala, bi lehenengo kontsultetan ezezkoa gailenduz gero.\nLehenengo bi bozketetan Kaledonia Berria frantziar Errepublikari lotua jarraitzeko aukera bozkatuena izan bazen ere, lehenengo bozketatik bigarrenera Kanaki Estatu burujabe izateko aukeraren aldeko babesa azkarki emendatu zen, Naiz atariak gogora ekarri duenez. Hala 10.000 botoetara murriztu zen bi aukeren arteko aldea.\n2018ko azaroaren 4an egin zen lehenengo erreferendumean frantziar administraziopean dagoen lurraldeak bere estatusa atxikitzeko hautua egin zuen. «Erabateko burujabetza eskuratuz Kaledonia Berria independentea bilakatzea nahi duzu?» galdera zehatzari boto-emaileen %56,40k ezetz erantzun zion. Beste %46,74, haatik, baiezkoaren alde agertu zen. 2018ko kontsultan 174.999 herritarrek zuten botoa emateko eskubidea. Horietatik 141.099k parte hartu zuen lehenengo bozketa horretan.\nNoumeako Akordioak jasotzen zuen aukerari bide emanez, 2020ko irailaren 6ko data hautatua izan zen independentziari buruzko bigarren bozketa egiteko. Pandemiari loturiko egoerak galdeketa aste batzuk gibelatzera eraman bazuen ere, azkenean 2020ko urriaren 4rako deitua izan zen bigarren erreferenduma.\nIaz egin zen bigarren erreferendumean 78.734 herritarrek (%53,26) Kanakiren independentziaren kontrako botoa eman zuten. Bertze 60.199 herritar (%46,76), ordea, erabateko burujabetza berreskuratzearen alde azaldu ziren. Pandemiaren egoerak parte-hartzeari buruzko zalantzak sortu bazituen ere, finean botoa emateko eskubidea zuten 141.099 hautesleetatik 138.933k parte hartu zuen bigarren kontsultan.\nBigarren erreferendumaren ondotik, zehazki 2021ko otsailaren 17an, hauteskundeak egin ziren Kaledonia Berrian. Oso alde txikiarekin bada ere, alderdi independentistek lehen aldiz gehiengoa lortu zuten.\nAlderdien arteko akordioa\nHauteskundeak irabazi zituztenetik alderdi independentistek gobernu partekatua osatzeko izan dituzten arazoek garaipen historiko hori ilundu badute ere, FLNKSko zuzendaritza politikoak apirilean 8an hartu zuen erabakiak prozesu independentistari bultzada berria eman diezaioke.\nMugimendu horrekin batera Independentzia Nazionalaren aldeko Batasunak (UNI) eta Kaledoniar Batasunak (UC) babestu duten akordioari lotu da Eveil Oceanie lurraldeko Asanblean hautetsi bat duen alderdi txikia.\nGauzak horrela hirugarren erreferenduma heldu den urtean –2022ko iraila litzateke independentistek hobesten duten data– egiteko eskaera bideratzeko beharrezko den gehiengoa aise osatu dute.\nKaledonia Berriko Legebiltzarrak 54 ordezkari ditu eta horietatik 26k babestu dute eskaera. Erreferenduma arautzeko legeak agintzen duenez Legebiltzarreko ordezkarien heren bat behar da gutxienez kontsulta berria antolatzeko prozedura martxan jartzeko.\n«Le Pen faktorea» eta osasun krisia\nHeldu den urteko udaberrian frantziar Presidentetzarako hauteskundeak izanik, hainbat alderdik, hala nola UNIk eta UCk, kontsulta lehenbailehen egiteko hautua jarri zuten mahai gainean, «Marine Le Penek irabaziko balu» burujabetzarako prozedura eteteko arriskua handia legokeela nabarmenduz.\nBigarren faktoreari dagokionez jakin behar da gaur gaurkoz osasun egoera asko hobetu dela Kaledonia Berrian. Are, lau asteko konfinamendua errespetatu ondoren iragan apirilaren 5ean «covid 0» lurralde bezala aldarrikatu zuten osasun agintariek Ozeaniako lurraldea. Alde horretatik, beraz, oztoporik ez da erreferendum ahal den azkarren egiteko.\nAlta, finean alderdi independentistek aukera hori alboratu dute eta ados jarri dira hirugarren erreferenduma 2022ko udazkenean egin dadin eskatzeko orduan.\nParisek lehenengo erantzuna eman zuen Itsas Haraindiko Ministeritzaren bitartez. Erreferenduma «2022ko urriaren aitzin» egin ahal izateko eskaera aintzat hartzen zuela erantzun zuen. Bestalde, frantziar Gobernuak «erreferendumaren osteko eszenatokia prestatzeko beharra» mahai gainean jarri zuen. Dagoeneko maiatzaren 25 eta ekainaren 3 artean Kaledonia Berriko eragile politiko guztiekin Parisen goi bilera egiteko asmoa agertu du frantziar Gobernuaren buru Jean Castexek.


LADDA Berriz kargatzeko pila, HR06 AA 1,2V, 2450mAh - IKEA\nLADDA Berriz kargatzeko pila, HR06 AA 1,2V,\nPila alkalinoak maiz erabiltzen badituzu, hasi LADDA pila kargagarriak erabiltzen; izan ere, dirua aurreztuko duzu, hondakinak murriztuko dituzu, eta ingurumenean inpaktu txikiagoa eragingo duzu.\nLADDA pila kargagarriak produktu mota guztietan erabil daitezke; jasangarritasunaren ikuspegitik, hobe da energia asko kontsumitzen duten produktuetan erabiltzea, hala nola bozgorailu eramangarrietan, jostailuetan, linternetan edo kameretan.\nPila kargagarriak hainbat aldiz erabil daitezke. Pila alkalinoak behin erabiltzeko dira; hau da, karga agortzen zaienean, bota egin behar dira.\nPila kargagarriak erabiliz gero, beti izango dituzu pila kargatuak etxean, eta gutxitan erosi beharko dituzu berriak.\nLADDA pila kargagarriak kargatuta saltzen dira, eta 500 aldiz karga ditzakezu gero.\nBerriro karga daitezkeen pilentzako horretarako den kargagailua bakarrik erabili.\nLADDA pilak karga ditzakezu STENKOL edo TJUGO kargagailuekin.\nKendu pilak kargagailutik guztiz kargatu direnean.\nJarraitu +/- zeinuei eta ziurtatu pilak ongi sartu direla kargadorean edo produktuan.\nProduktuarekin bateragarriak diren produktuak soilik erabili. Ez itzazu nahastu pila zaharrak eta berriak, ezta marka eta mota desberdinekoak ere.\nHondakinak kudeatzeko ingurumenaren inguruko tokiko araudiari jarraiki birziklatu behar dira pilak.\nBateriaren gaitasuna: 2.450 mAh.\nOHARRA: eduki pilak umeengandik eta animaliengandik urrun. Pila bat irensteak oso ondorio larriak izan ditzake. Gertatuko balitz, joan medikuarengana ahalik eta azkarren.ADI! Pila bat irentsi baduzu edo norbaitek irentsi duenaren susmoa baduzu, zoaz berehala sendagilearenera. Pila bat irensteak kalte larriak eragin ditzake, baita heriotza ere.Ez zaitez saiatu berriro kargatu ezin diren pilak berriro kargatzen.Ez itzazu pilak eraldatu, kaltetu, ireki edo zirkuitulaburtu.Ez jarri zuzenean berotan, sutan edo inolako likidotan.Pilak ihesik badu, ziurtatu likidoa ez dela kontaktuan jartzen begiekin edo larruazalarekin. Likidoak edo larruazala ukitzen baditu, garbitu ur ugarirekin eta zoaz sendagilearena.Produktu honek CE ziurtagiria dauka.\nJendeari hondakinak murrizten laguntzen dioten produktuak egiten ditugunez, etxeko bizimodu jasangarriari mesede egiten diogu.\nPakete-kopurua: 4 pack\nPisua: 31 g\nLADDABerriz kargatzeko pilaProduktu-zenbakia505.046.92


Karrera profesionala. Alarma faltsua - Sindicato Médico de Euskadi\nInicio » Karrera profesionala. Alarma faltsua\n2022, ekaina, 03\n2022ko ekainaren 1ean argitaratu zen EHAAn maiatzaren 10eko 60/2022 DEKRETUA 2021eko uztailaren 8ko bileran Mahai Sektorialean lortutako Akordioa onartzen zuena (IKUSI DEKRETUA)\nArgitalpen haren ondorioz, zuetariko askok galdetu diguzue ea horrek esan nahi duen karrera profesionalean “izena emateko” epea ireki dela. Erantzuna da EZ, ez baita deialdia bere horretan argitaratu.\nDena dela, jakin ezazue, horri buruzko berriak sortzen direnean, Euskadiko Sendagileen Sindikatuak berehala emango dizuela informazioa gure ohiko kanalen bidez (buletinak, web orria eta sare sozialak). Are gehiago, informazio-bilera telematikoak egitea pentsatu dugu (epeak, baldintzak, etab.), SMEn afiliatuta dauden pertsonek zalantzak argitu ahal izan ditzaten.


Rafa Larreina » 2005 » Apirila\nGasteizen jaio nintzen 1956an. Euskal Herriko Unibertsitatean Ekonomia ikasketak egin nituen, IESEko PLGP2007. 1990tik 2009ra Eusko parlamentaria izan naiz...Gehiago. @asierlahidalga bueno a ver si logro anular el bicho ese. 3 days ago\nBotere judizial propio baten alde agertu da EA 30/04/2005\nBestalde, datorren legegintzaldia bazterketarik eta aurre-baldintzarik gabeko elkarrizketarena izan behar dela adierazi du Rafa Larreinak. (gehiago irakurri…)\nLarreina: ´Talde propioa dugu Legebiltzarrean, eta ez diogu Mahaian egoteko eskubideari uko egingo´ 23/04/2005\nRafa Larreina Eusko Alkartasuneko kideak azpimarratu duenez, ´EAk talde propioa du Legebiltzarrean, eta Mahaian egoteko dugun eskubideari ez diogu uko egingo. Mahaia Legebiltzarreko taldeen ispilua izan beharko luke, eta argi dago EAk talde propioa duela Legebiltzarrean´. Bestalde, ´PSE-EEk PPrekin duen ituna bertan behera uzteko borondaterik ez duela´ uste du Larreinak. ´PSE-EEk gurekin akordio bat lortzeko borondaterik duen ala ez sozialistei galdetu behar zaie. Hala ere, orain arte agertu duten jokabidea aztertuz, ez dirudi PPtik banatzeko asmo handirik dutenenik´. Larreinak azpimarratu duenez, ´EA edozeinekin hitz egiteko prest dago, baldin eta bi baldintza onartzen baditu: giza eskubideei errespetua eta Euskal Herriak bere etorkizuna erabakitzeko duen eskubidearen errespetua´.\nLarreinak ETAri ohartarazi dio bide politikoetatik dela ´nazio eraikuntzan aurrera joateko era bakarra´ 07/04/2005\nEAko bozeramailea Rafa Larreinak, adierazi du gaur, nahiz eta Irlanda eta Euskal Herriko errealitateak ´ezberdinak izan´, ETAk jakin behar duela ´eraikuntza nazionaleko prozesu batean aurrera joateko era bakarra dela, preseski, bide baketsu eta demokratikoetatik´ Larreinak honela aipatu zuen, Sinn Féineko buruak, Gerri Adams-ek, IRAri armak uztea eta bide politikoen alde apustu egitea galdetu izana.: ´Gerry Adamsek orain esan duena EAk ia 19 urtez esan du´.


Berako alkatea: "Nahita piztutako suteak direla uste dugu"\nBeran hasitako suteak 2.600 baso hektarea erre ahal izan ditu Gipuzkoa, Nafarroa eta Lapurdi artean. Arratsaldean haizea baretu eta eguraldia aldatzeko zain dira suhiltzaileak.\n"Kontrolpean" daude Erratzu eta Amaiur inguruko suteak\nBeran piztu den sua kontrolik gabe hedatu da Nafarroan, Gipuzkoan eta Lapurdin\nDozenaka familia etxetik atera behar izan dituzte Ibardinen eta Irunen, suaren ondorioz\nHaize boladen ondorioz, ezin kontrolatu jarraitzen du Beran piztu den suteak\nAtzo goizean Beran piztutako suteak indarrean jarraitzen du. Haize zakarra medio, Nafarroako mugatik Gipuzkoara eta Iparraldera igaro ostean, gutxienez 1.600 hektarea erre ditu azken orduetan, Nafarroako Gobernuak jakitera eman duenez, eta gauean zehar kontrolpean geratzen joan den arren, goizean haize boladak indartzearekin batera, bizitu egin dira sugarrak hainbat tokitan. Gipuzkoan gutxienez beste 300 hektarea erre dira eta Iparraldeko datuak argi ez badaude ere, iturri batzuk 700 hektarea ere aipatu dituzte.\nHaizea baretzeko zain dira oraintxe suhiltzaile, agintari eta herritarrak. Arratsaldean egoera aldatu eta iluntzean euria egin dezake iragarpenen arabera, eta horren zain dira suhiltzaileak, herritarrak eta agintariak.\nBehin sutea kontrolatzea lortuz gero, kalteak zenbatu eta ikerketa abiatzeko garaia izango da, baina susmo txarrak azaleratu dira jada. Aitor Elexpuru Berako alkateak Euskadi Irratian aurreratu duenez, "nahita piztutako suteak direla" uste dute, "intentzio txarrarekin piztutakoak".\nEgoera konplikatuena Lesaka (Nafarroa) eta Endarlatsa (Gipuzkoa) artean dago une honetan. Iparraldean atzo baino askoz hobea da egoera. "Une honetan su teknikoarekin ari dira lanean, Nafarroan aktibo dagoen fronte bakarrean. Gainerako fronteetan likidazio eta kontrol fasean gaude, eta litekeena da arratsaldetik aurrera meteorologiak sua itzaltzeko lanak erraztea" azaldu dute Nafarroako suhiltzaileek 16: 00ak aldera.\nGipuzkoan, Irungo Zaisa industrialdean jarritako aginte-postu mugikorretik ari dira lanak koordinatzen.\nHiru foku daude une honetan indarrean Endarlatsa inguruan. Atzo 38 baserri hustu behar izan zituzten Bidasoa auzoan eta 40 bat lagunek etxetik kanpo lo egin behar izan dute. Ugaitz Iturbe suhiltzaileen inspektoreordeak Euskadi Irratiari adierazi dionez, guztiak itzuli dira jada euren etxeetara, 9 baserritakoak izan ezik. Suhiltzaileak baserriak babesten ari dira orain hiru puntutan, baita Endarlatsa inguruko ermita bat ere. Iturbek gutxienez 300 hektarea erre direla Gipuzkoan ohartarazi du.\nEider Mendoza Gipuzkoako Foru Aldundiko bozeramaileak azaldu duenez, sutea "egonkortu" egin da Gipuzkoan, baina ez dago oraindik kontrolpean. Mendozak azaldu duenez, haizea apur bat baretu da eta tenperaturak behera egin izanak "asko lagundu du" egoera egonkortzen. Dena dela, segurtasunagatik, herritarrei Aiako Harrietara eta sutearen zonaldera ez inguratzeko eskatu du Gipuzkoako Aldundiak.\nJosu Erkoreka Segurtasun sailburu eta lehendakariordea Irungo operatiboa koordinatzen duen postuan izan da gaur goizean eta erakundeen arteako koordinazioa goraipatu du bertatik.\n¿ El #Lehendakari ha valorado con la Presidenta de Navarra la situación del incendio. Afortunadamente está estabilizado, sobre las 12h esperamos que el viento empiece a amainar y sobre las 21h empezará a llover fuerte en esta zona de Irun limitrofe con #Iparralde y #Navarra pic.twitter.com/FUVSVwf7LL\n— Josu Erkoreka (@jerkoreka) February 21, 2021\nNafarroan, Beran dago babes zibileko aginte postu aurreratua. Sutearen iturburuan kontrolatuta dago jada egoera. Ibardin aldean etxebizitza, baserri eta borda batzuk hustu behar izan zituzten atzo, baina arriskutik kanpo daude.\nLesaka aldetik Gipuzkoa aldera dago une honetan sua indartsuen eta inguru horretan ari dira suhiltzaileak gogorren lanean. Egunak aurrera egin ahala haizea baretzeko itxaropena dute, horrek ura botatzen duten helikopteroak martxan jarri ahal izatea ekarriko bailuke, baina ez dago batere garbi hori posible izango ote den. Badaezpada ere, berriz ere hegazkin bereziak eskatu dizkio Nafarroako Gobernuak Espainiakoari. Atzo ere hala egin zuten, baina haizea zela eta, iritsi baino 13 kilometro lehenago, buelta hartu eta Torrejonera itzuli ziren. Oraingoz, haizeak ez du uzten hidrohegazkinik erabiltzen.\nLarrialdietarako Aholku Batzordea berriro bilduko da gaur sutearen egoera eta bilakaera aztertzeko. Atzo arratsaldeko lehen orduan izandako bileran, Maria Chivite Nafarroako presidenteak eta Javier Remirez presidenteorde eta Presidentetza, Berdintasun, Funtzio Publiko eta Barne kontseilariak hartu zuten parte telematikoki.\nBaso Suteetarako Larrialdi Planaren 2. maila aktibatu zuten atzo eta Espainiako Larrialdietarako Unitate Militarrak (UME) ere iritsi zen Berara, Cordovilla, Oronoz, Bera eta Lesakako suhiltzaileekin batera aritzeko. Boluntario asko ere ari dira lanean. UMEk Baztango frontean lan egin du, atzo piztutako beste sute batean.\nBerako aginte postua. Argazkia: Patxi Irigoyen | EITB Media\nLapurdin, asko hobetu da egoera atzo bizi izan zenarekin alderatuta. Azkaine eta Urruña arteko sutea kontrolpean dago eta Ziburumendi eta Larhun azpiko suteak ere bai baina egoera larria da oraindik Azkaine inguruan, goizean zehar berpiztu egin baita sua. Horregatik, mendira ez joateko eskatu diete inguru horietako herritarrei.\nAtzo hainbat bizilagun euren etxeetatik atera behar izan zituzten Azkainen eta gutxienez 68 mendizale ebakuatu. Iparraldeko suhiltzaileek Landetako errefortzuak jaso zituzten. 100 suhiltzaile inguru ari dira suak erabat kontrolatu eta itzali nahiean.\nBaionako Fiskaltzak adierazi du ikerketa abiaraziko duela suteak eragindako kalteengatik.\nJean Rene Etchegaray Euskal Elkargoko presidenteak "erreketa deskontrolatuei" egotzi die gertatuaren ardura:\nGure esker on osoa, iluntzera arte euskal mendia suntsitu zuen suaren aurka borrokatu zuten suhiltzaileei. Erreketa praktika batzuek arrisku zoragarria dakarte mendizaleentzat eta ondare naturalarentzat. #Euskalherri #PaysBasque #Azkaine #rhune #larrun ¿P.Nicolai pic.twitter.com/VUtIQujk5Q\n— Jean-René Etchegaray (@JreneEtchegaray) February 21, 2021\nAzkaine eta Urruña arteko bideak itxita jarraitzen du.


ARARTEKOAREN ERAKUNDE ADIERAZPENA, LGBTI-EN HARROTASUN EGUNA OSPATZEN DELA ETA - LESBIANAK, GAYAK, BISEXUALAK, TRANSEXUALAK ETA INTERSEXUALAK\nLesbiana, gay, bisexual, transgenero eta transexualen eskubideak\nTerminologiari buruzko argibide batzuk\nARARTEKOAREN ERAKUNDE ADIERAZPENA, LGBTI-EN HARROTASUN EGUNA OSPATZEN DELA ETA\n2016ko ekainaren 28a\nEuropan LGBTI pertsonak indarkeriaren eta gorrotoaren beldur dira, lautik batek pairatu baititu indarkeria fisikoa edo mehatxuak bere sexu-joeragatik edo genero-identitateagatik azken 5 urteotan.\nLGBTI pertsonek osatutako familiak erabat onartzea zein garrantzitsua den nabarmendu nahi dugu. Familia horiek erabateko berdintasuna lortzeko burokrazia-trabak aurkitzen dituzte oraindik\nArartekoak euskal gizarteari dei egiten dio bihar ekainaren 28a LGBTIen Harrotasun Eguna ospatzeko, egun hori gay, lesbiana, bisexual, transexual eta intersexualen eskubideak aldarrikatzekoa baita. Herri erakundeei eta gizarte osoari eskatzen die LGBTIen eskubideen erabateko onarpena eta berdintasuna gauzatu ditzatela, izan ere, talde horrek mendeak daramatza mundu osoan bereizkeriari iskin egiten, bere sexu-joeragatik eta genero-identitateagatik.\nStonewalleko istiluak gertatu zirenetik 47 urte bete direnean, munduko gizarteak oraindik zorra dauka kausa horrekin. Gurea bezalako herrialde batzuetan LGBTI pertsonen eskubideen onarpenak, dudarik gabe, aurrera egin badu ere, oraindik ilun dago munduko toki askotan, non pertsonak oraindik ere jazarri, erail edo diskriminatu egiten baitituzte beraien genero-identitateagatik edo sexu-joeragatik. Oraindik orain, Orlandoko zorigaiztoko gertakariak agerian jarri du, gainera, talde horren kontrako gorroto-delituek arriskutsuak izaten jarraitzen dutela, baita LGBTIen eskubideak legez aitortuta dauden gizarte batzuetan ere. Oinarrizko Eskubideen Europako Agentziak (FRA) 2012an egin zuen azterlanak agerian utzi du Europan ere LGBTI pertsonak indarkeriaren eta gorrotoaren beldur direla, lautik batek pairatu baititu indarkeria fisikoa edo mehatxuak bere sexu-joeragatik edo genero-identitateagatik azken 5 urteotan Europako lurraldean.\nHorregatik, gaur Arartekoak euskal gizarte osoari gogorarazi nahi dio oso garrantzitsua dela lanean jarraitzea LGBTI pertsonen berdintasuna eta herritar eskubideak formalki onartzea guztiz sendotzeko. Borroka luzea da, gizartearen pentsaera sakonki aldatzera bideratua, sexu-joera edo genero-identitate ezberdinean oinarritutako bereizkeria eta edonolako gorroto-adierazpen bukarazteko. Oraindik erronka ugari daude, eta legeak eta jarduera politikoak LGBTI pertsonen oinarrizko eskubideak babesteko funtsezkoak badira ere, horiekin batera, aldaketa sakonak egin behar dira sendo errotuta dauden gizarte-balioetan. Horrela, LGBTI pertsonek osatutako familiak erabat onartzea zein garrantzitsua den nabarmendu nahi dugu. Familia horiek erabateko berdintasuna lortzeko burokrazia-trabak aurkitzen dituzte oraindik, baita Europako lurralde osoan onarpen homogeneorik ez izatea ere. Horrek guztiak galarazi egiten die familia moduan aske ibiltzea, eta eragina du familia horietako neska-mutilen interes gorenean.\nLGBTI pertsona izateagatik harro egotea, gizakiaren osotasunean, beharrezko paradigma bat da, eta modu berean baieztatzen du pertsona guztien duintasun oso eta berdina. Horregatik, Ararteko erakundeak jo eta ke lanean jarraituko du horien eskubideak defendatzen.\nVitoria-Gasteiz, 2016ko ekainaren 27a


Musika eskola | Orfeón Donostiarra\nMusikarekiko sentiberatasuna eta zaletasuna txikitatik lantzen dira. Antxon Ayestaran musika-tailerrean oreka harmonikoa esnarazten da haurrengan. Musikarekin ikasi eta gozatu egiten da.\nON LINE: Imprimatu eta bidali:\nMutikoaren eta neskatoaren musika-zaletasuna esnatu, gero musikan alfabetatu eta prestatzeko aukera izan dezan.\n4-5 urtetik 7-8 urte arte.\nIkasturtean zehar. Astean bi saio, egun biz behin eta eskolaz kanpoko orduetan.\n15 Gehienez ere 15 haur taldeko\nIngurune/lurralde soinudunak, etab. aurkituz, "Aditzen dut / aditzen dut"-era jokatuz, Musika asko, lehengoak, oraingoak, etab. entzunez, Soinu-sekuentziak asmatuz, eta gero idatzi eta irakurriz\nBASCHET tresnekin (Jostailu eta eskultura soinudunekin), OSNIekin (soinu-objektu identifikatu gabeekin), OSIekin (tresna-familiekin), RVSekin (soinuaren adierazpen ikusgarriekin, partiturekin) eta Argazki soinudunekin: Grabazioekin\nMusika-pedagogian goi-mailako kualifikazioa eta Tailerrean 30 urteko irakasle-esperientzia duten irakasleekin.\nLau ikastaro urtean. Ikasleek entzumenezko, erritmozko eta musika-kodeen hastapeneko prestakuntza hartzen dute, musika-tresnen tailerrean eta beren adinera egokitutako musika-entzunaldietan parte hartzearekin batera.\nKantuaren munduan ere sartzen ditugu, Orfeoi Txikian jarraitzeko edo Biolin-ikasgelan tresna batekin hasteko aukera eskainiz.\nPribatutasun-politika zein lege oharra-k onartzen ditut.


Martinen euroagindua salatzeko baraualdia Donibane Lohizunen - GARA\nMartinen euroagindua salatzeko baraualdia Donibane Lohizunen\nHamar bat gaztek «baraualdi sinbolikoa» hasi zuten atzo, Donibane Lohizuneko elizan, Aurore Martinen kontrako euroagindua salatzeko, eta bide batez, «eskubide zibil eta politikoak» aldarrikatzeko. Urtea amaitu arte iraungo du ekimenak, eta egunero, eguerdian eta arratsean, elkarretaratzeak egingo dituzte. Beste herrietan ere mobilizazioak izango dira. Bestalde, Batasuneko kidearen aldeko Facebook orrian 1.500etik gora lagunek adierazi diote sostengua.\nA. MANTEROLA |\n«Euroaginduari ez!» zioen elastiko laranjak soinean zituztela, gazte talde batek hitzordua emana zuen, atzo, goizeko zortzietarako Donibane Lohizuneko elizaren aitzinean. Bi ordu geroago, toki berean, ekimenaren arrazoia jakinarazi zioten hedabideei: «Aurore Martin Espainiaratzeko frantziar Justiziaren jarrerari eskandalagarria eta onartezina deritzogu. Are, aurrekari larria da, demokrazia batean adierazpen askatasuna eta proiektu politikoak defendatzeko aukera oinarrizko eskubideak baitira».\nEpaitegien deliberoa eskubide horien kontrako «eraso zuzena» dela nabarmenduta, lau eguneko baraualdia abiatu dutela azaldu zuten. «Euroaginduaren prozedura oso larria da, Batasuneko Mahai Nazionaleko kide izategatik, iritzi artikuluak idaztegatik eta prentsaurrekotan azaltzeagatik Espainiako justiziak Aurore Martin espetxera kondenatzea duelako helburu» gaineratu zuten, eta «pentsamolde politikoen gainetik», euroagindua gauzatu ez dadin eta eskubide zibil eta politikoen alde «borrokatzeko garaia» dela adierazi zuten jarraian.\nZentzu horretan, Dominique Errekart Donibane Lohizuneko elizako erretorearen jarrera biziki eskertu zuten «gose greba sinbolikoa» bertan garatzeko aukera eman duelako.\nAbendua 31 bitartean egongo dira bertan, eta egunero, eguerdian eta arratsaldeko zazpietan elkarretaratzeak egingo dituzte. Urtearen amaierarekin bat, Zibururaino egingo duten ibilaldiarekin burutuko dute atzo hasitako ekimena.\nBitartean, beste mobilizazio batzuk ere egiten ari dira han-hemenka Ipar Euskal Herriko lurraldeetan. Atzo, Biarritzen elkarretaratzea egin zuten eta datozen egunetarako deialdiak ere badira Baionan, Angelun, Hazparnen eta Pausun.\nAurore Martinen aldeko Facebook orrian, berriz, dagoeneko 1.512 pertsonek sostengua adierazi diote militante abertzaleari.\nGaiak hartu duen garrantziaren lekuko, «Sud Ouest» egunkariaren webgunean 2010eko hamar gertakari nagusiez egiten ari diren inkestan, Martinen euroagindua ere jaso dute.\n«Frantziak makurkeriaz erabiltzen du euroaginduaren tresna»\n«Bakezko bideak erabiltzen direnean, Elizak ere giza eskubideen defentsa sostengatu egin behar du» adierazi zuen, atzo, baraualdia hasi zuten gazteen ekimena babestera azaldutako Mikel Epalza arrantzaleen kapilauak.\nZokoako apaizak Estatu frantsesaren jokabidea ez dela «inolaz ere onargarria» gaineratu zuen: «Frantzia legez kontra jokatzen ari da. Europak gaizkile handien aurka borrokatzeko sortutako euroaginduaren tresna adierazpen askatasuna murrizteko erabili baitu. Jokaera hori makurkeria hutsa da».\nEpalzaren esanetan, Aurore Martin «gazte bat da; euskara ikasi duen gazte bat, Euskal Herria maite duena eta bere herriarentzat bakea erdietsi nahi duena».\nDuela urte batzuk, Europako Parlamentuak Euskal Herriko bake-prozesua sostengatu zuela gogoratu ostean, Martinen kontrako erabakia ulergaitza egiten zaiola esan zuen elizgizonak: «Zer dela-eta, preseski orain, Euskal Herrian bake-bide bat zabaltzen ari denean, Parlamentu horrek onartutako euroaginduaren legea erabiltzen da euskal gazte bat atxilotzeko? Legebiltzar horrek bere buruari galdetu beharko lioke zertarako den prozedura hori. Gazteak, ideiak, zapaltzeko?».\nEpalzak dei egin zion Estatu frantsesari «bide zuzena har dezan» eta «adierazpen askatasunaren kontra doan euroagindu hau gauzatu» ez dezan.\nBarau egingo duten hamar gazteen ekintza sostengatzeko, beste gazte batzuk ere izan ziren agerraldian. Xabi Soubelet margolaria ere bertan zen, ekimenarekin bat datorrela adierazteko. A.M.


Musika basatia eta garratza egiten du, hitz erasokor eta agresiboz lagundua.\nAdibidez, Jamaikako musikarekin, eta Reggae estiloa sortuko da.\nReggae-ko musikalari bikainenen artean Bob Marley, Peter Tosh, Eddy Grant aurkitzen dira.\nAzken aurrerapen elektronikoek, Tecno Pop-aren plazaraketa ekarri digute.\nHala ere aipagarriak ditugu Spandau Ballet, Ultravox eta antzekoak.\nMugaketak eta sailkapenak egiten zailak direla argi ikus daiteke, musikalari berek estilo desberdinak ukitzen bait dituzte.


Zure lehen Nortasun Digitala kosturik gabe, CEBEK Emprende eta "La Caixa” Gizarte Ekintzaren eskutik - SPRI\nSPRI / Up-euskadi / Ekintzaile / Zure lehen Nortasun Digitala kosturik gabe, CEBEK Emprende eta “La Caixa” Gizarte Ekintzaren eskutik\nZure lehen Nortasun Digitala kosturik gabe, CEBEK Emprende eta “La Caixa” Gizarte Ekintzaren eskutik\nEgin zaitez Cebek Emprende-ko kide, eta eskuratu zure lehen Nortasun Digitala, kosturik gabe! CEBEK Emprende-k eta “La Caixa” Gizarte Ekintzak zure enpresaren lehen Nortasun Digitala eraikitzen lagunduko dizute, inolako kosturik gabe.\nBaduzu enpresa sortu berririk? Inolako kosturik gabe lor dezakezu zure lehen Nortasun Digitala. CEBEK Emprende-k (100 enpresa sortu berri baino gehiagoren bilguneak) bat egin du “La Caixa” Gizarte Ekintzarekin, zure enpresaren lehen Nortasun Digitala sortzen eta kontratazio berriak egiten laguntzeko.\nZerbitzu grafikoan eta plataforma digitaletan espezializatutako CEBEK Emprende-ko enpresek emango dute zerbitzu hori, eta “La Caixa” Gizarte Ekintzak finantzatuko ditu %100ean, jarduera hasi berri duten enpresarien lehiakortasuna sustatzeko. Hazteko erabakia hartzen duten enpresak ere babestuko dira kontrataziorako laguntzak emanda.\nHasten ari zara eta oraindik ez duzu zure proiektua identifikatzen duen irudirik?\nOraindik ez duzu aurkitu momentu “egokirik” zure web orria abiarazteko?\nBadakizu Sare Sozialak garrantzitsuak direla, baina ez dakizu nola funtzionatzen duten eta nola lagundu diezazuketen?\nBadakizu laguntza eman diezazukegula hurrengo kontrataziorako?\nZer eskaintzen du programak zehazki?\nOinarrizko lehen Nortasun Korporatiboa. Logoa, txartelak eta oinarrizko bideo korporatiboa diseinatzea. Aldez aurretiko bilera.\nOinarrizko lehen Web Orria. Oinarrizko web orri bat diseinatzea eta garatzea WordPress-en. Aldez aurretiko bilera.\nSare Sozialetan sartzea eta horretarako prestakuntza. Bi kanal sozial irekitzea, edukien kudeaketa hilabetez, 150€ko Social Ads poltsa, eta lau orduko prestakuntza. Aldez aurretiko bilera.\nKontrataziorako laguntzak, gutxienez sei hilabeterako langile berri bat hartu nahi duten enpresentzat. “La Caixa” Gizarte Ekintzak baloratuko du esleipena.\nEman izena eta jaso behar duzun informazio guztia hemen:


Greenpeacek erabilera bakarreko plastikoen ekoizpena salatu du Gaztelugatxen | Gizartea | Berria\nGreenpeacek erabilera bakarreko plastikoen ekoizpena salatu du Gaztelugatxen\nEuskal Herriko kostaldeko toki ezagunenetakoa aukeratu du Greenpeacek erabilera bakarreko plastikoen kontrako kanpaina egiteko. Game of Thrones telesailerako agertoki izan zen Gaztelugatxe irlara jo du (Bermeo, Bizkaia), telesailaren denboraldi berriaren estreinaldirako egun gutxi falta direla, arreta bereganatzeko. Hala, ahotik plastikoak jaurtitzen dituen lau metroko dragoi erraldoi bat jarri du Greenpeacek, Game of Thrones-en unibertsoari erreferentzia eginez. Izan ere, Gaztelugatxe Dragonstone bihurtu zuten telesailaren fikziozko munduan.\nGreenpeacek salatu duenez, erabilera bakarreko plastikoak "izurritea dira mundo osoko erreketan, euri bideetan, hondartzetan eta ozeanoetan". Talde ekologistak hainbat enpresa handiren erantzukizuna nabarmendu du, erabilera bakarreko edukiontziekin "masa ekoizpena" eta "hiperkontsumoa" bultzatzen dituztelako. Izen-abizenekin aipatu ditu Coca-Cola, Pepsi, Mars, Danone, Nestle, Unilever, Mondelez, Colgate, Procter & Gamble eta Johnson & Johnson markak, besteak beste. Greenpeacek nabarmendu du marka horietako bakar bat ere ez dela konprometitu erabilera bakarreko plastikoak murriztera, eta ez dutela plan zehatzik ekoizten duten plastiko kopurua murrizteko. "Haien ardura faltak kostu onartezina du: gure ekosistemen eta beren menpe dauden izaki bizidunen osasuna".\nTalde ekologistak ohartarazi du birziklatzea ez dela nahikoa plastikoen arazoari aurre egiteko, eta ezinbestekoa dela ekoizpena murriztea. "Markek aldatu egin behar dute eta bestelako aukerak eskaini, planeta itotzen ez jarraitzeko". Greenpeacek marka horien "egiazko aurpegia" erakutsi nahi izan dute: "Gure bizitzetan plastikoak jaurtitzeari uzten ez dion munstro batena".\nGreenpeacek herritarrak deitu ditu erabilera bakarreko plastikoen kontrako kanpainarekin bat egitera, sinadura bilketaren bidez, prestatu dituen jardunaldietan parte hartuz edo sare sozialetan kanpaina zabalduz.\n'Game of thrones'-ek azken denboraldiko trailerra zabaldu du


Bernardo Atxaga eta Kirmen Uribe poeta europar berrien artean AEBetan argitaratu den antologia baten arabera\nBernardo Atxaga idazlea iaz New Yorken eman zuen mintzaldi batean\nNew European Poets da europar poesia berriaren antologiaren izenburua eta egileak Kevin Prufer eta Wayne Millar literatur adituak izan dira. Liburua argitaratu berria da Estatu Batuetan, Graywolf Press argitaletxearen eskutik. Antologiak XX. mende bukaerako eta XXI. mende hasierako 270 idazle europarren lana jasotzen du, tartean Kirmen Uribe eta Bernardo Atxaga euskaldunak ere agertzen direlarik. Egileek azaldu dutenez 'egungo europar poesiari buruz ingelesez egiten den lehen antologia' da hau eta ingeles, frantses, espainiar edo errusiar tradizioko egileak biltzeaz gain euskaraz, gaelikoz edo sumi hizkuntzan idazten duten ahots berriei ere tartea egiten die.\nBernado Atxaga eta Kirmen Uribe euskaldunak Europako poeta berri nabarmenen artean agertzen dira New European poets antologian. AEBetan plazaratu berria da liburua eta 1968az geroztik argitaratutako poesiaren azterketa sakona egiten du. 'Federico Garcia Lorcaren ondoren adin nagusitasuna eskuratu duten poeta belaunaldi berri' honen bilduma egiteko AEBetako editoreek Europako herrialde desberdinetako 24 editoreen laguntza izan dute.\nEgileen artean askok euren poemak lehen aldiz ingelesera itzulia eta AEBetan argitaratua ikusiko dute lan honekin, baina ez da hori Uribe eta Atxagaren kasua, azken urteetan euren lana AEBetan eta ingelesa hitzegiten duten beste herrialdeetan ezagutzera eman dutelako. Atxagaren liburu asko, adibidez 'Soinujolearen semea', ingelesera itzuliak izan dira jada eta gainera egile asteasuarra AEBetan bizi da egun, bere elaberri berrirako ikerketa Renoko Center for Basque Studies-en egiten ari baita. Uriberen kasuan ondarroarrak Bitartean heldu eskutik liburua AEBetan argitaratu eta aurkeztu zuen iaz. Kritiko zein irakurleek harrera ona egin diote liburuari.\n'Fierki inteligentea eta sarri lotsagabea'\nAntologiak europar poeta berri hauen lana 'fierki inteligentea, sarri lotsagabea eta historia eta politikarekin engaiatua' dela dio. Edward Hirsch Estatu Batuetako poeta eta akademikoaren esanetan liburua 'funtsezko antologia' izatera deitua dago eta 'amerikar irakurleentzako Atlantikoz bestaldean egiten ari den poesia bikaina ezagutzeko bide garrantzitsua' izango da.\nLiburuan Bernardo Atxagaren bi poema agertzen dira (The tale of the hedgehod eta Life) eta Kirmen Uriberen hiru lan (Visit, Cardiogram eta Loren). Liburua AEBetako liburudendetan dago salgai eta internet bidez ere eskuratu daiteke, hemen.\nGraywolf Press Argitaletxea\nKirmen Uribek 'Meanwhile take my hand' aurkeztu du AEBetan\nEuskalKultura.com-en argitaratua 2007ko azaroaren 1ean\nBernardo Atxagak bloga sortu du AEBetatik\nEuskalKultura.com-en argitaratua 2007ko urriaren 24ean


Pobrezia Zerok gogorazi nahi du aurten Giza Eskubideen Itun Unibertsalak 70 urte betetzen dituela baina, aldi berean, “milioika pertsonek bizitza berri baten bila abiatu behar dute, pobrezia, gerrate, gatazka politiko zein ezbehar naturaletatik ihes egiten”\nBizi martxa aldarrikatzailea ospatuko da larunbatean pobreziaren eta esklusioaren aurka Pobreziaren Nazioarteko Eguna datorren asteazkenean, hilaren 17an, ofizialki izango dela aprobetxatuz. Donostiako Pobrezia Zero plataformak aste osoan zehar antolatuko dituen ekintza ezberdinetara parte hartzeko gonbidapena luzatu die hiritarrei.\nPobrezia Zerok azpimarratu nahi duena zera da, aurten Giza Eskubideen Itun Unibertsalak 70 urte betetzen dituela baina, aldi berean, “milioika pertsonek bizitza berri baten bila abiatu behar dute, pobrezia, gerrate, gatazka politiko zein ezbehar naturaletatik ihes egiten”.\nAldaketa klimatikoaren ondorioak larriak dira. Gaur egun migrazioen lehen arrazoia bilakatu da. “64 milioi pertsonek euren etxebizitzak utzi egin behar izan dituzte aldaketa klimatikoarengatik edo ingurumenarekin erlazionatutako ondorio latzengatik; hots, tenperaturen igoera handia, uholdeak, desertizazioa, kontaminazioa, azkenaldian edonon gertatzen ari diren hondamendiak…


Javier Alcibarren "Poemas para no volver" liburua aurkeztuko da asteazkenean Bidebarrietan - Deia\nJavier Alcibarren "Poemas para no volver" liburua aurkeztuko da asteazkenean Bidebarrietan\ndeia.eus 03.02.2020 | 10:16\nJavier Alcibarren "Poemas para no volver" liburua aurkeztuko da asteazkenean Bidebarrietan.\nBILBO. Javier Alcibarren "Poemas para no volver" liburua aurkeztuko da asteazkenean Bidebarrietan. Egilearekin batera Pablo Méndez editorea eta Pedro Ugarte idazlea egongo dira Ekitaldia arratsaldeko 19:30ean hasiko da. Sarrera librea izango da.\n"El baile de los cojos" (2000) eta "De inciertos destinos" (2003) lanak argitaratu ondoren, Javier Alcibarrek "Poemas para no volver" lanarekin osatu du trilogia. Liburu horrek Covibar-Ciudad de Rivas poesia saria irabazi zuen. Liburua norbanakoan zentratutako kapituluarekin hasten da; bigarren kapituluak maitasunari eta maitasun-ezari buruzko poemek osatzen dute; hirugarrenak ukitu sozialagoa du, eta azken kapituluan egileak lehen pertsonan egiten du berba poeta gisa bizi izan duen esperientziari buruz.\nEkitaldia osatzeko, egileak zenbait poema irakurriko ditu. Egilearekin batera Pablo Méndez editorea eta Pedro Ugarte idazlea egongo dira.\nJavier Alcibar (Bilbo, 1962) Filologia Hispanikoan lizentziatua da, eta literaturari buruzko hainbat aldizkaritan aritu da. "El baile de los cojos" (Pamiela, Iruñea, 2000) eta "De inciertos destinos" (Vitoria-Gasteiz, Bassarai, 2002) poema liburuak idatzi ditu. Zazpi urtez, Alcibarrek Los Golfos de Bizkaia R&B taldean gauzatu zuen bere musika ibilbidea, konposatuz, abestuz eta aho-soinua joz. Kontzertu ugari eman ondoren, taldeak disko bat grabatu zuen eta, ondoren, desegin egin zen. Horren ondoren Javier Alcibarrek inflexio puntu bat bizi izan zuen, eta horren emaitza, kantautore gisa aurrera eramandako musika planteamendu berria izan zen.


Lisipe bildumako ale berri bat aurkeztuko dute, “Araka ditzagun gure bazterrak” - Euskararen Etxea\nLisipe bildumako ale berri bat aurkeztuko dute, “Araka ditzagun gure bazterrak”\nEuskal Herriko Bilgune Feminista etaEmagin talde feministek Lisipe bildumako ale berri bat idatzi dute, Araka ditzagun gure bazterrak. Kritika dekolonialak zeharkaturiko ibilbide bat, zeina maiatzaren 2an aurkeztuko duten Donostiako Tobacco Days liburu-dendan, 11:00etatik aurrera.\nHontax saiakeraren sinopsia: “Hausnarketak, ekimenak eta proposamenak geure kokaleku zuritik eta mendebaldarretik harilkatu ohi ditugu. Hori da oraindik ere gure kokaleku nagusia, eta, azken aldian, botere-posizio hori birpentsatzeko eta desplazatzeko ariketa kolektiboa egiten ari gara.\nEz da ariketa erraza gai honen inguruan hitza hartzea, ezta horretarako kokaleku egokia topatzea ere. Umiltasunetik egiten dugu, dena entzuteko eta dena ikasteko daukagula jakitun. Deserosotasunari eta kontraesanari iskin egin gabe, bertan gordetzen direlako korapiloak askatzeko bidezidorrik interesgarrienak. Askotariko begiradak gorpuzten, arrazakeria izendatzen eta gatazka politizatzen irakatsi diguten konpa migratzaile eta arrazializatuak dira gure erreferente nagusiak birkokatze-prozesu honetan”.


Afrikak eman dituen filmik saritu eta harrigarrienak, “Zinema afrikarra” zikloan - Nontzeberri\nAfrikak eman dituen filmik saritu eta harrigarrienak, “Zinema afrikarra” zikloan\nAzaroan, Afrikak protagonismoa hartuko du bertako herrialde batzuetako fikziozko film luzeak, dokumentalak eta film laburrak pantailaratuko dituelako Nafarroako Filmotekak.\nIkusiko diren pieza filmikoek nazioarteko jaialdietako publikoaren eta kritikaren oniritziak jaso dituzte, eta horrek agerian uzten du zinematografia hauekiko interesa. Izan ere, “zinema afrikarrak zuzendari belaunaldi berrian jartzen du arreta, zeinak jabetu diren zinema baliabide bikaina dela oihartzun eta ondorio orokorrak dituen istorio intimoak komunikatzeko. Elkartasuna, adiskidetasunaren lotura konplexuak, heriotzaren aurreko dolua, tradizioaren zama edo familiaren papera denboraz kanpoko gaiak dira. Gai horiek guztiak berrirudikatzen dituzte euren narratiben adierazpen artistiko (dantza, musika, zinema eta kultura herrikoia) orijinaltasunarekin, publikoa liluratuta utziko dituena”.\nGaur berton abiatuko da zikloa Supa Modo (Likarion Wainaina, 2018) film harrigarriarekin. Kenian egina izan da eta Oscar sarietarako proposamena jaso du. Diogun bezala istorio harrigarri bat kontatzen zaigu bertan, super heroi batena. “Protagonistak minbizi terminala du eta zineman aurkituko du amets egiteko lekua eta, bere heriotzaren aurrean, familiari eta lagunei laguntzeko tresna”.\nDatorren astean Five Fingers for Marseilles (Michael Matthews, 2017) obraren proiekzioa programatu da. “Argazkigintza ahaztezinarekin eta pertsonaia karismatikoekin, neo-western honek Hego Afrika garaikidean Apartheidak utzitako zauri emozional iraunkorren inguruan hausnartzera gonbidatzen gaitu”\nAzkenik, azaroaren 22an, Eli Jacobs-Fantauzziren Bakosó. Afrobeats of Cuba dokumental saritua ikusteko aukera izango da. Filmak, Jigüe DJ-arekin eskutik, “Habanatik Santiago de Kubara bidaiatzera gonbidatzen gaitu, kaleak eta plazak gainezka hartzen dituen musika estilo berriaren, bakosó, sortzaileak ezagutzeko”.


Garena bilatu | rufino iraola garmendia\n← Beti da Ilargira begira dagoen Norbait\nLagunartean, giro →\nPublicado el marzo 13, 2014\tpor kafarnaum\nII. Igandea, Garizuma, 140316, Mt: 17,1-9 (labur)\nEta antzaldatu egin zen haien aurrean: eguzkia bezain distiratsu bihurtu zitzaion aurpegia eta jantziak argia bezain zuri.\n—Jauna, zeinen ederki gauden hemen! Nahi baduzu, hiru etxola egingo ditut bertan: bata zuretzat, bestea Moisesentzat eta bestea Eliasentzat.\n—Hauxe da nire Seme maitea, nire kutuna. Entzun iezaiozue.\nJaiki zaitezte, ez beldurtu!\n—Ez kontatu inori ikusi duzuena, harik eta gizonaren Semea hilen artetik piztu arte.\nARGIA ETA GARDENTASUNA\nBaliteke antzaldatzea, hastapenean, Berpiztuaren agertze-kontakizuna izatea. Eta gero, geroago, birlandu eta adierazpen mesianiko bihurtu: Jesus, Eskritura judutarrek bermaturik (Eskritura horietan Moisesek Legea eta Eliasek Profetak adierazi nahi dituzte), Jainkoaren Seme maitatu gisa azaltzen da. Argi eta gardentasun purua da.\nOso ondo datorkigu norbaitek, era guztietako itzalen erdian, argitasuna garela gogoraraztea. Gure nolabaiteko portaeren azpian, gardentasuna izaten jarraitzen dugula jakinaraztea.\nHori da kristauok —agian, baita ez direnek ere— Jesusi aitortzen dioguna: ispilu dugu, ispilu garbi, non ikusten dugun gure identitate sakona. Eta identitate hori argia eta gardentasuna da.\nEz da kasuala gizakiok, sarritan inkontzientziaren ilunean galduta ibilirik ere, argiaren irrika izatea. Ezta hau ere ez da kasuala: ekintza korapilatsu eta zalantzazkoenetan ere gardentasuna justifikatu nahi izatea.\nBata zein bestea, dudarik gabe, garenari erantzuten ari dira; horrexegatik gertatzen zaizkigu uko egin ezinak. Zein da oztopoa, nola geuregan hala besteengan, argia eta gardentasuna hauteman ahal izateko?\nBuruarekin eta, ondorioz, egoarekin identifikatzearen emaitza dira ilun eta opakutasuna. Buruak, bere izaera/osaera dela bide, ez dezake ikus objektuak baino harago; egoak, bere egitura dela kausa, ez dezake funtziona jabetzea tartean ez bada.\nBi mekanismoek —objektu bihurtzeak eta jabetzeak— murriztu, ilundu eta estali egiten dute izan erreala. Eskaintzen duten gauza bakarra da karikatura bat, beste ezer baino gehiago onirikoa, eta sinetsarazi nahi digute hor erakusten zaigun bezalakoa dela errealitatea. Gure identitateak horiekin uztarturik irauten duen bitartean, lo segituko dugu, ametsa baino ez dena errealtzat harturik.\nGaueko ametsetatik esnatzean, errealtzat harturiko amesgaiztoa desegiten den modu bertsuan, buruarekiko identifikaziotik iratzartzen garenean hautematen dugu Denaren (benetako) argia.\nDena argitsua da, gardena, sinplea, eztia, zinezkoa… Baina, hautemateko, esnatu, iratzarri, egin behar dugu. Eta horrek esan nahi du beharturik gaudela benetako identitatean finkaturik bizitzera.\nEgoa gainditzean —gure identitatetzat hartu genuen ilusiozko sineste txiki hori gabe, zeinek behartzen gaituen bere hara-hona, ilusio eta desengainuen mendean bizitzera.\nGure identitatetzat hartu genuen ilusiozko sineste txiki hori da egoa, eta hara-hona balantzaka eta desengainuen mende bizitzera behartzen gaitu. Egoa gainditzean, beti egonkor, beti zindo eta iraunkor den lekura iristen gara, eta Presentzia adierazezina gara han.\nEta burua deskontzertaturik geratzen da, ezin baitu pentsatu. Gerta liteke gure sentikortasuna aldatzea ere zeren, hasteko, hustasun gisa ikusten dugu, eta genituen segurtasunak hankaz gora ipintzen dizkigu. Baina lekuak hor jarraitzen du, beti eskurakoi. Eta zera deskubritzen dugu: Hustasunak ikaratzen gaituela soilik esperimentatu ez dugunean; dastatuz gero, den bezalaxe agertzen da: Asebetea eta atsedena.\nArgia eta gardentasuna da toki hori. Eta hortik ikustean, dena antzaldaturik geratzen da. Gauzak ez dira antzaldatzen, baizik eta, zuzen esanda, Egia ikusten dugu inguru osoan, Onbera eta Edertasuna gauza guztietan.\nBeraz, identitate sakon horren baitan baldin badago dena, zein beti zirkunstantzia guztien gainetik dagoen, berez bezala jaiotzen da galdera: nola heldu horra?\nEta paradoxa honekin egingo dugu topo: ez daukagu inora heldu beharrik, jadanik bai baikara. Edozein bilaketa eta ibilbidek urrundu baino ez gaitu egingo garen horretatik.\nHorregatik, ez dago ezer lortu beharrik, ezer erdietsi beharrik, baizik eta… erortzen utzi beharrekoa dena. Eror dadila pentsatu edo mugatu dezakegun guztia, ez baitira objektu mentalak baino. Alda dezagun pentsamendua atentzio hutsagatik. Eta nabarituko dugu geratzen den gauza bakarra hau dela: izatearen kontzientzia, presentzia iraunkor gisa eta, azkenik, ohartuko gara betitik gurekin egon dela.\nHorregatik, Nisargadattak esaten zuen moduan, utzi bertan behera zurea ez dena eta aurkitu inoiz galdu ez duzuna: zure izatea. Edo Eckart Tolleren hitzetan esateko: esan “naiz” eta kito! Ohar zaitez “naiz”i jarraitzen dion baretasunaz. Senti ezazu zeure presentzia, Izan hutsa, estalgarririk gabe, jantzirik gabe.\nGarena da iraunkor den gauza bakarra. Eta horixe da argitasuna, gardentasuna. Hori beti salbu dago; urrea salbu dagoen gisa, funditzean esku-muturreko katearen forma galdu arren; ura salbu dagoen gisa, nahiz eta osatzen zuen olatua zeharo desegin. Ez gara formak; ez gara aldakorra den ezer, baizik eta den guztia osatzen duen errealitate iraunkorra.\nEsta entrada fue publicada en 1 Igandeko ebanjelioa y etiquetada 140316. Guarda el enlace permanente.


ESKULARRU BELTZAK CASTING-A - eBook - Laie\nBatetik Beire, Lete eta Kar. Bestetik Baba, Linda eta Beyonce. Institutuko bi talde, aurrez aurre. Oraingoan, berriz, telebistako saio baterako casting-a dela-eta sortuko dira norgehiagoka eta istiluak, bere dohainekin nor nabarmenduko, telebistako arduradunek nor hautatuko. Tartean, mozorro-festa bat ere egongo da, kontzertu eta guzti. Eta Babak boxeolariaren eskularru beltzak jantziko ditu berriz ere, ringera itzultzeko. Hainbat beldur eta ikara gainditu beharko dituzte protagonistek, bizitzako bidegurutze eta zalantzen aurrean, zirt ala zart, aurrera egiteko.


Kangoo Jumps botak probatu nahi dituzu?\nEgin jauzi musikaren erritmora tailer dibertigarri honekin, eta babestu zure artikulazioak Kangoo Jumps errebote-botekin.\nAnima zaitez apirilaren 10ean, 12 urtetik gorakoentzako tailerrera. Sologanan izango da eta plaza mugatuak izango dira.\nEman izena udaletxean martxoaren 29ra arte, kuota han ordainduta.\nMartxoa: nagusien elkartze gela\nRokodromoa martxan da berriro


Artearen historiatik Euskal Herrikoa kontatzeko hitzaldia | Artearen historiatik Euskal Herrikoa kontatzeko hitzaldia – iparraldekohitza\nL’Enfance de l’Art elkarteko Jean-Yves Roquesek hitzaldi bat emanen du Baionan Euskal Herriko historia kontatzeko arte obretarik. Pantxix Bidart kantaria izanen du lagun\nBadira hamar bat urte hitzaldiak ematen dituela Jean-Yves Roquesek, l’Enfance de l’Art elkartekoak. Aldi honetan bezala, maiz, Baionako mediatekan. Artearen historian barna ibiliz istorio ezberdinen kontatzea du gustuko, molde atsegingarrian. Gaur zortziko hitzaldirako, Pantxix Bidart kantariari dei egin dio. Arkitektura itxurak, historia urrunak eta hurbilagokoak utzi artelanak oinarri, Antzinarotik Erdi Arora, Baskonia edo Euskal Herri musulmanetik arte erromatarrera, Lapurdum hiri gotortutik Baiona gotikora, Karlos Kintoren inperioraino ibilaraziko ditu ikus-entzuleak bere hitzaldian. Pantxix Bidartek Bitoriano Gandiagaren olerkiak hautatu ditu.\nEuskal Herriaren historia kronologikoari jarraikiz, irudi zaharren bila joan da Jean-Yves Roques hitzaldiaren sortzeko. “Arte historiako gai bat hartzen dut, eta barnatzen ikonografia dokumentazio sendo baten bidez. Artelanei esker hunki daitezke filosofia, historia, soziologia, antropologia. Niri interesatzen zait ‘sintesi antropoetiko’ baten egitea”, dio arte historian adituak.\nForma aldetik ikuskizun edo molde bizian partekatzea du maite, pedagogikoa izateko gisan. “Ulertarazi eta sentiaraztea da xedea; beraz, jakintza berrantolatuz eta argituz, ikerketa lana irakurgarri uztea; maiz gaizki ezagutuak eta zailak diren gauzak agerian ezartzea”. Ordenagailua lagun, hitzaldiaren biziarazteko, museoetan, liburuetan, Interneten atzeman dokumentuak erakusten ditu.\nArte historia orokorreko aurkezpenak egin ditu ardura, hala nola emazte margolariei buruz, edo larru beltzeko jendeen agerpenak artean, besteak beste. Herrien gurutzatze eta nahasketek franko interesatzen dute, eta bere ikerketetan, hain zuzen, ostiralean jorratuko duen gaiarekin lotu gauzak atzeman ditu. Afrikako jendearen presentzia agerian emanez Nafarroako erresumaren historian.\nHitzaldi honi izena eman dio: Zer dago Errolanen urratsen pean? Populu pasaia anitz: karolingioak, erromatarrak, bisigodoak. Azken hauek utzi herexek interesa piztu diote Roquesi. “Aztarna arkeologiko anitz utzi dute, Iruñean, Altzürükün, Maulen…”.\nGeroago musulmanen eta euskaldunen artean izan zen elkarbizitzak tirri berezia pizten dio. “Baskonia musulman bat bazen Nafarroa hegoaldean, Ebro ibaiaren inguruan, zinezko elkarbizitza batekin”. Baskoien izendatzeko garaien araberako izenekin, hizkiekin jostatzea maite du, eta horrela lotzen dio Pantxix Bidartek ekarri kantua. “Bitoriano Gandiagaren testuak kantatzen ditu Pantxixek; zinez, solas bat, kolore bat ekartzen du historiaren, kontakizunaren eta hitzaren iraupenaren artean”.\nBanukasitarrek euskaldun leinu batzuekin egin loturak, ezkontzak oroitarazi ditu historiak, Eneko Aritza lehen nafar erregea iritsi arte, Orreagako guduaren ondotik. “Familia harreman horiek ezagunak dira historian, baina interesa da kontatzea orduko forma sortzaileak nola jarraikitzen zaizkien museoetan aurki daitezkeen forma erromatarrei”.\nArte obra batzuk eta liburu zahar batzuk erabiltzen ditu solasaren ilustratzeko. Hala nola eskuizkribu argiztatuak. Euskal Herriaren historiaren parte diren obra eta dokumentuak direla dio. “Gogoeta egiten badugu hozki, nahasketa handiko lurralde honetan, zeinetan euskara mintzo den —eta bazter utzirik gaztelarrek eta frantsesek beren peko nahi dutela— jende anitz gurutzatu da, eta harremanak izan dituzte”. Horren erakusle zaio Donemiliaga Kukulako eskuizkribua (Errioxa, Espainia). Alta, orduan fraide batzuek egin eskuizkribuak atzemangaitzak egin zaizkio, franko barreiatuak direlako, estatu nagusiek beren artxiboetan gorderik baitituzte. “Iduri zitzaidan zaila zela hauen aurkitzea. Hemen gaindi eginak izan diren lan horien berriz biltzea eta oroitzea zaildua balitz bezala”. Informazio anitzen iturri zaio Donemiliaga Kukulakoa. “Batzuek diote: ‘Hor dira aurkitzen katalanez idatzi lehen hitzak’. Bai, baina hor dira aurkitzen lehen euskarazkoak ere; baita arabieraz idatzi zenbakiak. Kulturen nahasketa handi hori Italian, Grezian egin dela… bada, beste zati handi bat hemen egin da”.\nAntso Gartzes II.a Abarkaz utzi irudietan, adibidez, Iruñeko errege horren leinu baten eraikitzeko nahia eta nahasketa horiek irakurtzen ditu Roquesek. “Hurbil so eginez, xehetasunetan, dokumentu historiko bat balitz bezala, gauzak berpiztu daitezke”.\nBeste eskuizkribu argiztatu bat miatu du: Saint-Severrekoa (Landak, Frantzia). “Saint-Severreko eskuizkribua hartzen bada, ageri dira Normandiakoen, karolingioen, bizantziarren eraginak, baina irudi batzuk erakusten ditut zeinetan gauza tokikoagoak agertzen baitira: arrantza, iragaten diren txoriak, garai batzuetako krudelkeriak. Agertzen da nola lurraldean baziren jende beltzaran eta beltzak ere. Nafarroa iraganbide handia baita; etsaiak izan ditu, baina hurbileko bilakatu zaizkionak. Haien artean, Afrikatik etorritakoak ere badira”.\nLiburuak ditu iturri Roquesek, baita lekuak eta eraikinak ere. Hitzaldian, ikus-entzuleari Lizarrako (Nafarroa) San Pedro Ruako elizako arkitektura zati bat eta Tutera (Nafarroa) hiriko ezaugarri batzuk erakusten dizkio. Eta beste artelan batzuk oraino, hala nola Rikardo I.a Ingalaterrakoak (Lehoibihotza), Berengela Nafarroakoarekin ezkontzerakoan Iruñera bidali burdinazko atalburu bat.\n‘ZER DAGO ERROLANEN URRATSEN PEAN?’ HITZALDI KANTATUA\nHilaren 18an, ostiralez, 18:15ean, Baionako hiri erdiko mediatekan. Jean-Yves Roques (L’Enfande de l’Art) hizlari eta Pantxix Bidart kantari.


Nerbioi-Ibaizabal Eskualdeko Energiaren Behatokia aurkeztu da gaur | UDALTALDE\nEskualdeko Energiaren Behatokia | 30-03-2017\nNerbioi-Ibaizabal Eskualdeko Energiaren Behatokia aurkeztu da gaur\nUdaltalde 21 Nerbioi-Ibaizabalek jakinarazi nahi du Nerbioi-Ibaizabal Eskualdeko Energiaren Behatokia aurkeztu dela gaur jendaurrean, Eskualdeko Jasangarritasun Bulegoan, udaletako ordezkarien aurrean. Ekitaldian hitz egin dute: Arrankudiagako Alkatea, Ingurumen Kudeaketarako Sozietate Publikoaren ordezkari bat (Ihobe), Jasangarritasunerako Udalerrien Euskal Sarearen Idazkaritza Tekniko moduan (Udalsarea 21), Energiaren Euskal Erakundearen ordezkari bat (EEE), Udaltalde 21 Nerbioi-Ibaizabalen koordinatzailea eta Inergyren zuzendaria, Behatokiaren ezarpenaz arduratu den enpresa.\nEskualdeko Energiaren Behatokia IKT plataforma da. Bere zeregina hau da: fakturazio egokia kontrolatzea, hornidura energetikoen kontratazioa hobetzea, eskualdeko plataforma bakar batean sartutako udalerrietako eraikin eta argiztapen publikoko koadro guztiak erregistratzea eta horien portaera aztertzea, beste funtzionalitateen artean.\nAurrezpen eta eraginkortasun hirukoitza erraztea da bere helburua, maila energetikoan, ekonomikoan eta ingurumenean: kontsumo energetikoa (kWh), faktura energetikoaren gastua (€) eta berotegi-efektuko gasen isuria (BEG) modu jarraitu eta sendotuan murrizte aldera.\nTresna berri honek zerbitzua ematen die 7 udalerriri: Arrankudiaga, Arrigorriaga, Etxebarri, Ugao-Miraballes, Urduña, Zaratamo eta Zeberio. 34.887 biztanle, 408 kontratu elektriko (udal ekipamenduak eta argiztapen publikoa) eta 34 gas kontratu barne hartzen ditu.\nAntzemandako urteko aurrezki potentziala 70.000 €-tik gorakoa da, batez ere kontratatutako potentziaren optimizazioagatik eta beste hobekuntza batzuengatik (energia erreaktiboagatiko penalizazioen zuzenketa, erabilerarik gabeko horniduren baja eta ordutegi-diskriminaziodun tarifak dituzten horniduren optimizazioa).\nGainera, Atari Energetiko bat dauka; energiari buruzko informazioa emateko eta herritarren artean aurrezki energetikoa sustatzeko webgunea, alegia.Hau da, gardentasunerako eta parte-hartzerako tresna berria.\nEskualdeko Energia Behatokiak erabakiak hartzeko, energiaren kudeaketa planifikatzeko behar duten informazio fidagarri eta kalitatezkoa eskaintzen die udal-arduradunei: lehentasunak, jarduerak, hobekuntzak, inbertsioak. Energia toki-mailan modu egokian kudeatzeko tresna berritzailea.\nEkitaldian, Ingurumen Kudeaketarako Sozietate Publikoaren (Ihobe) arduradunak, Jasangarritasunerako Udalerrien Euskal Sarearen Idazkaritza Teknikoa den aldetik, berrikuntzak eta frogaketak toki-mailako ingurumen kudeaketan duten garrantzia azpimarratu du; hain zuzen ere, hori da berrikuntza eta frogaketa proiektuetarako Berringurumena programaren xedea. Energiaren Euskal Erakundearen (EEE) ordezkariak toki-mailan energia modu eraginkorrean kudeatu beharra baloratu du. Azkenik, Inergyren zuzendariak Behatokiaren eta Herritarren Atariaren funtzionalitateak erakutsi ditu.\nProiektu honek Udalsarea 21 Berringurumena 2016: Berrikuntza eta froga proiektuak delako Programaren diru-laguntza jaso du.


Laurogeita hamar urtez tabako fabrika izan ostean, 2015. urtean Tabakalerak berriz zabaldu zituen ateak hainbat erakunde eta proiektu batu eta inspiratzen dituen kultura garaikidearen nazioarteko zentro bilakatuta.\nTabakalera osatzen duten askotariko proiektu eta erakundeek partekatzen duten misioa honako hau da: euskal gizartearen gaitasun sortzailea eta kritikoa garatzen laguntzea, aisialdi sortzaile eta parte hartzailea sustatuz.\nKultur zentroaren izaera polifonikoa dela eta kultur eskaintza askotarikoa eskaintzen da bertan, mota guztietako publikoak bildu eta bateratzeko modukoa. Pertsona guztiei luzatzen zaie gonbita sortzeko, esploratzeko, esperimentatzeko, diziplina-arteko zubiak zeharkatzeko, praktika berriak probatzeko; eta baita kolaboratzeko, parte-hartzeko, komunitate-sortzailetako eta hainbat proiektutako parte izateko. Tabakalera topo egiteko, elkarrizketarako eta elkarrekin sortzeko gunea baita.\nHausnarketak eragitea eta galderak piztea da Tabakaleraren asmoa, gizarte garaikideen erronka handiei erantzunak bilatzea, eta abangoardiako korronteekin eta unean uneko joerekin konektatuta egotea.\nJarduketa esparru nagusiak zinema eta ikus-entzunezkoak, arte garaikidea eta industria sortzaile nahiz kulturalak, bereziki, diseinua eta gastronomia sortzailea dira. Zentroak, baina, musikarekin, modarekin, arte performatiboekin eta beste hainbat esparrurekin erlazionaturiko jarduerak ere hartzen ditu.\nSorkuntza prozesuak sustatzea da zentroaren motor nagusia. Horretarako laguntza eta baliabideak eskaintzen dizkie askotariko diziplinatako sortzaileei. Ideiak eta proiektuak modu gurutzatuan ernaltzeko laborategi bat ere bada, sortzaileen eta industriaren arteko zubiak eraikitzeko zentro bat, sistema kultural osoa modu bateratuan garatzeko lekua.\nBaina, era berean, kulturaz eta aisialdiaz gozatzeko toki bat da Tabakalera, eta ezagutza orokorra eta pentsamendu kritikoa ere sustatzen ditu.\nTabakalera osatzen duten erakundeak:\n• Donostia Zinemaldia\n• Euskadiko Filmategia\n• Kutxa Fundazioa


Egunez zentroan, gauez etxean | Revista - Part 5\nKalitate irizpideak eta konparaketako taula\nBistan denez, errehabilitazio fisiko eta sozialeko terapiaren helburuak garatu eta betetzeko instalazio eta pertsonal egokia dituena izango da eguneko zentro ona. Hau da, behar den pertsonala daukana (zaintzaile bakoitzeko 5 zahar baino gehiago ez izatea da egokiena), barne medikuntzako medikua edo mediku geriatra duena -edo zerbitzu kontzertatu azkar eta kalitatezkoa-, eta fisioterapia gelak eta ekintza soziokulturalak egiteko eta elkarbizitzara zuzendutako instalazio egokiak dituena. Eta zentro bikain baten bila bagabiltza, esandako guztiaz gain zaharrarengan autonomia eta independentzia sentimendua bultzatzen duena izango litzateke ideala, faktore erabakigarriak baitira horiek era honetako zentroetara joaten diren pertsona nagusiak gogobetetzea lortzeko. Autonomia sentimendu horren barruan sartzen da pertsona nagusiak berak zentroaren funtzionamenduan erabaki eta independentziaz jokatzeko aukera. Hori lortzeko, erabiltzaileari aukeratzeko ahalik eta posibilitaterik handiena eman behar zaio, zentroan sartzea edo ez sartzea erabakitzetik hasi eta egin beharreko ekintzak edo ekintza horiek zein pertsona talderekin egingo dituen erabakitzeko askatasunera arte.\nJoan aurreko orrira: « Zer dira eguneko arreta zerbitzuak?


"El Pilar" ikasle egoitza\nIkastaroaren helburua da musika-ikasleei aukera ematea beren ezagutza praktikoak eta teorikoak zabaltzeko eta hobetzeko, banakako, taldeko eta kontzertuetako eskolak dituen lan-programa trinko eta zehatz batean parte hartuz. Ikastaroa erdi edo goi mailako ikasleentzat, graduatu ondokoentzat eta musika eskoletako ikasleentzat pentsatuta dago.\nIRAKASLEAK ETA IRAKASGAIAK\nCatalín Bucataru (Conservatorio Superior San Sebastián "MUSIKENE")\nMusika-teknikari eta -interpretazioari buruzko banakako eskolak: ikasle bakoitzak 60 minutuko bost saio jasoko ditu gutxienez bere irakaslearengandik. Saio horietan, teknika instrumentala hobetu ahal izango du, eta berak aukeratutako bizpahiru obra landu. Klaseak goizeko 09:30etatik arratsaldeko 19:30ak arte izango dira. Irakasle bakoitzak 10 ikasle izango ditu gehienez.\nGanbera musikako klaseak: izena emateko buletinean aukera hau aukeratzen duten ikasle aktibo guztiak ganbera taldeetako kide izango dira, irakasleetako baten zuzendaritzapean.\nIrakaslearen iritziz, taldeak edo ikasleak behar bezala prestatuta duenean landu duen obra, kontzertu publikoan interpretatuko da. Parte-hartzaile gehiegi izanez gero, entzunaldiak egingo dira kontzertu-egunen aurretik, eta ikastaroaren zuzendariak izango du azken erabakia.\nIKASTAROAREN ALDIA, IZEN EMATEA ETA PREZIOA\nKlaseak abuztuaren 16an hasiko dira eta hilaren 24an amaituko dira ikasleen kontzertuarekin. Iritsi eta ostatu hartzeko eguna abuztuaren 15a da, eta irteera-eguna abuztuaren 25a, goizez, 12: 00ak baino lehen.\nIzena emateko gastuak (130 €) ikastaroan izena ematean gordailatuko dira, gainerako banakako klaseak, ganbera-musika, uztailaren 25a baino lehen.\nIzena emateko gastuak: 130€\nIkasle aktiboaren ikastaroaren gastuak: 270€\nIkasle entzulearen ikastaroaren gastuak: 100€\nIkasle aktiboaren ikastaroaren gastuak: 75€\n* Bigarren instrumentu bateko klaseetan interesa duten ikasleek 125 euro baino ez dituzte ordaindu beharko irakasgai horrengatik.\nKontuaren titularra: Asociación de Amigos de la Música de Cámara Vitoria-Gasteiz\nErreferentzia: izena Ikaslea/Taldea + Tresna\nBankua: BANCO SANTANDER\nKontu-zenbakia: IBAN ES70 0030 3400 7100 0046 5271/BIC-SWIFT ESPCESMXXX\nCOVID-19agatik Zinemaldia egiten ez bada, ordaindutako zenbatekoa itzuliko da.\nGanbera-talde bateko kide gisa izena eman eta klase horietara joaten diren ikasleek, banakakoez gain, behin bakarrik ordainduko dute izena, talde gisa. Ikasle guztiei gomendatzen zaie obren partiturak lanera eramatea (piano-zatiak barne). Ikasle bakoitza bere aseguru medikoaz arduratuko da.